Herritarrak lehenetsiko dituen hiri eredua eskatu dute Donostian

2.000 lagun mobilizatu dira Donostiako udal gobernua sustatzen ari den ereduaren kontra, antolatzaileen arabera. Hiriaren turistifikazioa, etxebizitza larrialdia, eta hirigintza politika «erasokorrak» salatu dituzte, besteak beste. 46 eragilek egin dute bat deialdiarekin, eta elkarlan horrek «segida» izango duela aurreratu dute.

Egungoaren oso bestelako Donostia bat, herritarren beharrek gidatua, kapitalaren interesek bainoago. Horixe aldarrikatu dute 2.000 lagunek baino gehiagok Gipuzkoako hiriburuan, antolatzaileen arabera, hiriko 46 eragilek deitua zuten manifestazioarekin bat eginda. Hirian bogan dagoen ereduak kezkatuta elkartu dira mugimendu horiek, iritzita udal gobernua sustatzen ari den ereduak ondorio «gero eta kaltegarriagoak» eragiten dituela herritarren bizi baldintzetan. «Etxebizitza larrialdia», «ekonomia eredu prekarizatzailea», kalearen merkantilizazioa», «hiriaren elitizazioa», «hirigintza politika erasokorrak» eta «ondare arkitektonikoaren suntsiketa» zerrendatu dituzte horien artean.

Hain justu, azken horren erakusle agerikoenetakoa den eraikinetako baten lekuko izan dira mobilizazioaren lehen metroetan: Arte Ederren eraikinarena. Eusko Jaurlaritzak kultur ondare izendatutakoa luxuzko hotel bat eraikiko dutela jakin da berriki.

Lelo oihukatuenak, ez alferrik, hiriaren turistifikazioaren eta espekulazioaren kontrakoak izan dira. Hala iritsi da manifestazioa Parte Zaharrera, arazo horren ispilu nagusia den eremura, «Hotel gehiago ez» eta «etxeak bizitzeko, ez espekulatzeko» oihu artean. Larunbat arratsaldea izaki, salatzen ari ziren ereduaren erakusle izan da hiriaren erdigunea: turista ugari harriduraz mobilizazioari so, ezohikoa hori bailitzan.

Olatuak «itsasoan»

Zerbitzuei eta turismoari emandako hiri eredua eta horren ondorioak ez ezik, hirigintza proiektuak ere salatu dituzte. Olatuak «itsasoan» nahi dituztela aldarrikatu dute, Martutene auzoko Antondegi parkean ezarri asmo duten olatu artifizialezko surf parkearen harira, eta metroaren kontrako aldarriak ere izan du presentzia. Donostiako Udala sustatzen ari den «hirigintza politika erasokorraren» adibide dira horiek, antolatzaileek manifestazioaren azpimarratu zutenez. Baina ez horiek bakarrik: zaku hortan sartu dituzte «auzo guztietan egitasmo urbanistiko polemikoen ugaritzea, hotel eta alojamendu turistikoak mugagabe hedatzea, merkatalgune handi gehiago zabaltzea eta udalerrian gero eta urriagoak diren ingurune naturalen nahiz baserri-lurren txikizioa dakarten proiektuak».

Josune Dorronsoro metroaren kontrako Satorralaia mugimenduko kideak eta Andoni Lamarka Ondare-SS Donostiako hirigintza ereduaren aurkako eragilekoak hartu dute hitza mobilizazioaren amaieran, Alderdi Ederren, eta 46 eragileen artean egindako idatzia irakurri. «Epe motzeko etekinek soilik gidatutako» ereduaren aurrean, «herritarren eta auzoen beharrei begira» jartzeko deia zabaldu dute, eta, horretarako, antolaketaren beharra nabarmendu. Gaurkoan «kezka berdintsuak partekatzen dituzten» eragileek bat egin moduan, aurrerantzean ere elkarlan horrek «segida» izango duela iragarri dute, eta horretan parte hartzera animatu zituzten bertaratutakoak.

Aldi berean, horren premia ere mahaigaineratu dute. Izan ere, Hiri Antolamendurako Plan Orokorra berritzeko prozesua abiatu du Donostiako Udalak, eta, orain arteko moduan jarraituz gero, etorkizuna «gehiago baldintzatzeko eta serioski kaltetzeko arriskua» dagoela ohartarazi dute. Zentzu horretan, udalak «indar ekonomiko nagusiekin bat ez datozen» iritziei «entzungor» egiten diela salatu dute.


Iruñeko Udalak otsailera arte ez du apustu etxeak irekitzeko baimenik emango

Udal aginte taldeak aurreko legealdian onarturiko moratoria luzatzea erabaki du, covid-19ak apiriletik ekainera eragindako geldialdia dela kausa.

Tokiko Gobernu Batzarrak erabaki du 2021eko otsailaren 4ra arte luzatzea Iruñeko udalerrian apustu establezimenduak, joko aretoak eta bingoak irekitzeko eta obrarako lizentziak.

2019ko azaroaren 18an, Tokiko Gobernu Batzarrak erabaki zuen lokal horien egoera aztertzen hastea, bai eta Iruñeko Udalaren Hirigintza Araudi Orokorraren 28. artikulua aldatzeko aukera aztertzen hastea ere. Gainera, jarduera horietarako obra eta irekiera lizentzien izapidetzea gehienez urtebetez etetea erabaki zen, 2020ko azarora arte.

Martxoaren 14ko 463/2020 Errege Dekretuaren Hirugarren Xedapen Gehigarriak, COVID-19ren ondoriozko osasun krisiaren egoera kudeatzekoak, alarma egoera, baldintzak etetea eta administrazio prozedurak izapidetzeko epeak etetea arautu zituen.

Maiatzaren 22ko 537/2020 Errege Dekretu berriak, alarma egoera luzatu zuenak, administrazio epeen etendura hori kentzea arautu zuen, ekainaren 1etik aurrerako ondorioekin. Prozedura etenda geratu zen 78 egun natural horiek dira apustu etxeetarako, bingoetarako edo joko aretoetarako lizentziarik ez emateko ezarritako epeari (2019ko azaroaren 18tik 2020ko azaroaren 18ra) gehitu zaizkionak.


Trump: «Lau urteak sinestezinak izan dira. Nolabait itzuliko gara»


Imanol Rojok 39. egin du estilo klasikoko 15 kilometroko proban

Manex Salsamendi, aldiz, 90. izan da. Urrea Livo Niskanen finlandiarrak irabazi du.

Eskiatloiko 30 kilometrokoan 21. izan ondoren, Imanol Rojo lehiara itzuli da gaur estilo klasikoko 15 kilometroko proban. Tolosarra baikor iritsi da bere faboritoen artean ez dagoen lasterketara, aurreko hiru parte-hartze olinpikoetan banakako proba batean bere posturik onena erdietsi ondoren. Bere proba gustokoena ez izanagatik, oso lan ona egin du 39. amaitu eta 1984an Sarajevoko Jokoetan Josep Girók lortutako 45. postua gainditzeko.

Imanol Rojo oso indartsu hasi da, eta bere erreferentziak oso onak izan dira lehen partzialetan. Hirugarren kilometrotik igarotzerakoan 19.1 segundora zegoen liderrarengandik, eta distantzia hori 18.2ra jaitsi du 7.5 kilometrotik igarotzean. Hala ere, 10. kilometrotik aurrera erritmoa bajatu du, eta lehiakideekiko markek okerrera egin dute pixkanaka. Imanolek 39. postuan bukatu du, 41:24.2ko denborarekin, Livo Niskanen finlandiarrarengandik 3:29.4 segundora.

"Egindakoarekin oso pozik nago. Sentsazio onak izan ditut 10. kilometroraino, non energiak amaitu zaizkidan. Uste baino azkarrago hasi naiz, horrek erre egin nau pixka bat, baina onena da fisikoki ondo nagoela eta distantzia luzeetan askoz hobeto noala. Kontuan izan behar da ez dela nire distantziarik gustukoena, baina nire emaitzarik onena da, hala ere" adierazi dio tolosarrak Espainiako Batzorde Olinpikoari proba amaitzean.

Joko hauetan egingo duen azken probari begira, patinatzaile estiloko 50 kilometroak, orain arte lortutako bi emaitzek, eskiatloiko 21. postuak eta estilo klasikoko 15 kilometroetako 39.ak, Imanol indartzen dute, onena oraindik iristeke dagoela pentsatzeko.

"50 kilometroetarako animatzen nau, hori baita benetan helburu nagusia Joko hauetan. Gaur nola egon naizen ikusita, ondo egitea espero dut. Hurrengo lasterketarako helburua ondo irtetea da, horri eustea eta gero postuak igotzea proba aurrera joan ahala. Nire helburua 17. postua gainditzea da, baina batez ere 30 kilometrokoan lortutako emaitza hobetzea. Ikusiko dugu nola errekuperatzen naizen eta fisikoki ondo iristen naizen, orain arte bezala" gaineratu du Rojok.

Manex Salsamendi, 90. postuan

Manex Salsamendi Silva nafarra ere, Brasilekin lehian, onena ematen saiatu da gaurko egunean. Bere lehen Jokoetan parte hartzen ari den 19 urteko eskiatzaileak 90. postuan amaitu du, 50:35.1eko denborarekin txapeldunarengandik 12:40.3ra iritsita helmugara. 6.3 kilometroan 21:08.7ko partziala egin du (+5: 24.4), 32:10.9koa (+8:29.5) 9.3 kilometroan eta 36:29.3koa (+9.31.9) 10.5 kilometroan.

Faboritoen arteko lehia

Lasterketa buruari dagokionez, Richard Jouve frantziarra izan da erreferentziazko denbora lehen zatian, William Poromaa suediarrak, Mika Vermeulen austriarrak eta Perttu Hyvarinen finlandiarrak lagunduta.

Hala ere, benetako borroka faborito nagusiak pistara atera direnean hasi da. Iraupen-eskiko izarretako batek, Johannes Klaebo norvegiarrak, 26 segundo galdu ditu lehen postan, eta bazirudien egun zaila izango zuela, eskiatloian gertatu zen bezala, nahiz eta ondoren gauzak bideratu dituen eta 38.32.3ko denbora eginda, brontzezko domina lortu du.

Urrea eta zilarra

Zilarra eta urrea lortzeko lehia errusiar-finlandiar duelua izan da azkenean. Sasoikoen dagoen gizonetako batek, Livo Niskanen finlandiarrak, super indartsu ekin dio denboraldiari, Munduko Kopetan hainbat garaipen lortuz, eta gaur berriz ere bikain aritu da. Niskanenek erlojua txikitu du 37:54.8ko denborarekin, Klaebok markatutako erreferentziazko denbora 37 segundotan hobetuz eta bere bigarren urrea lortuz Joko batzuetan. Horrela, Livok Dario Cologna suitzarraren nagusitasunarekin amaitu du distantzia honetan. Cologna urrearen jabe izan zen Vancouver 2010, Sotxi 2014 eta Pyeongchang 2018ko Jokoetan.

Alexander Bolshunov errusiarrak, urrea eskiatloiko proban, Niskanen harrapatzeko asmoz hartu du irteera, baina ezin izan ditu finlandiarrak markatutako denbora itzelak hobetu. Azkenean 23 segundo galdu ditu Niskanenenekiko eta 38:18.0an gelditu du kronoa zilarrezko domina janzteko.


Adunako parke berriaren irekiera

Adunako herrian azpiegitura berri bat martxan jartzera doaz. Ekainak 10, osteguna, arratsaldeko 17:00etan zabalduko dute.

Ostegun honetan egingo zaio Adunako parke berriari irekiera eta gerturatzen diren herritarrei, parkeko elementuak eta hauen funtzionamendua erakutsiko zaie. Parkean honako elementu hauek aurki daitezke:

Ur jokoak (freskatzeko gunea)

Atsedenleku moduko mahaiak (bazkaldu, afaldu, hamaiketakoa...)

Nagusientzako ariketa osasungarriak egiteko gailuak

Iturria

Komun publiko berria (automatikoki garbitzen dena)

Bertako zuhaitz eta zuhaixken eremuak (espezieak ezagutzeko...)

Belazea (eguzkiak gozatzeko, irakurtzen egoteko...)

Hasiera batean, ur jokoen funtzionamendua 11:00etatik 20:00etara bitarte izango da egunero, eta pultsadore bitartez funtzionatuko du.

Ostegunean bertan eta aurrerantzean parkea erabiltzen den bakoitzean, Covid-19aren inguruan, Osasun Sailak gomendatutako neurriak betetzea eskatzen zaie erabiltzaileei (distantziak, jende pilaketak...). "Herritar guztiei eskatzen diegu, parkearen erabilera zuzena egin dezaten, eta umeei, balioan jarri diezaioten bertan dauden elementuen balioa, batzuk oso delikatuak baitira (zuhaixkak...)" jakinarazi dute udaletik.

Parkearen kostua, 300.000 euro ingurukoa izan da eta bi diru-laguntza jaso dira EJ-ko Ekonomia garapen, jasangarritasun eta ingurumen sailetik: Erein publikoak: 146.000 euro eta Garapen jasangarrirako ekintzetan aldiz, 80.000 euro.

Gozatu eta zaindu gure txokoak!


Espero gabeko erabakia

Nafarroako Gobernuko Hezkuntza Departamentuak bertan behera utzi du Musikariak Ikastetxeetan programa, inolako azalpenik eman gabe. Erabaki horrek hautsak harrotu ditu antolatzaileen, parte hartzaileen eta askotariko eragileen artean. Haietako zenbaiten iritziak bildu ditu BERRIAk.


Bigarren olatuko lehen hildakoa

Anbulatoriotik jakinarazi dutenez, COVID-19 koronabirusa zuen soraluzetar bat hil egin da. Pandemiaren bigarren olatuko lehen hildakoa da. 90 urte inguruko emakumezkoa zen, astelehenean ospitaleratu zutena. Pandemiaren lehen olatuaren baitan hiru soraluzetar hil ziren.

Gaur goizean, datu beltza helarazi dute anbulatoriotik: astelehenean COVID-19 diagnostikatu zioten 90-92 urteko emakumezkoa hil egin da. Emandako xehetasunen arabera, gaixoa asteburuan hasi zen kalenturarekin, astelehenean medikua etxera joan zitzaion eta emakumearen egoera larria ikusita ospitaleratzeko agindua eman zuen. Ospitalean PCR proba egin zioten eta positibo eman zuen. Gaur, hil egin da. Lehenagotik bestelako patologiadun herritarra zen.

“Oso bizkorra izan da dena. Plakak egin zizkioten, pneumonia bilaterala zuen, baina den-dena hartuta; beldurra ematen zuten plakek”.

Lau hildako

Pandemiaren bigarren olatuko lehen hildakoa da hauxe. Lehen olatuan, berriz, COVID-19a zuten edo COVID-19aren albo-ondorioengatik hiru lagun zendu ziren, guztiak. Hori bai, guztiek zituzten aldez aurretiko patologiak.


Sasoibide

Bixi-bixi tailerra egingo dute.


Iraganeko ondare, etorkizuneko baliabide

Errotak Euskal Herriko ondare historiko, teknologiko, antropologiko eta etnografikoaren parte dira. Mendeetan zehar, Goierrin ere, garrantzia handia izan dute herrietako garapen sozial, ekonomiko eta industrialean. Lurraldearen antolaketaren eta giza jardueraren adierazpenik esanguratsuenetako bat dira, gizakiak bere ingurunearekin izan dituen harremanei eta bertako kulturaren eta historiaren parte diren iraganeko bizimoduei buruz hitz egiten duena.

Erroten balioa ezagutarazteko helburuarekin bigarren urtez Gipuzkoako Erroten Eguna egingo da igandean. Makina bat jarduera antolatu dira erroten inguruan eta pasa den larunbatean Beasainen egin zuten jardunaldi hauen aurkezpena eta lurraldeko errotarien topaketa. Aurkezpenean parte hartu zuen, besteren artean, Iñaki Ugaldek, Mutiloako alkateak. Errotatxo eraikinaren zaharberritzeaz eta aurrera begira eman nahi dioten erabileraren inguruan hitz egin zuen.

Mutiloako Errotatxo errota XIX. mendeko eraikina da. 1982an eten zuen bere jarduna eta Jose Antonio Alustiza izan zen bertako azkeneko errotaria. Eraikina altuera ezberdinetan eraikita dago; eraikin batean ukuilua, errotariaren etxebizitza eta ganbara daude eta bestean, errota. Martxan egon zen urteetan Troi eta Zerain erreketatik jasotzen zuen ur emaria. Ugaldek azaldu duenez, Mutiloako Udalak 2006an erosi zuen Errotatxo, «nahikoa egoera txarrean» zegoela. Zaharberritze lanak 2012an hasi zituzten eta fase ezberdinetan burutu dituzte. Oraindik «guztiz amaitu gabe» dagoen arren, 2022an inauguratu zuten eraikina.

Hurrengo erronka: erabilera

2012an «Santiago Bideko erakinen artean monumentu izendapena» eman zion Eusko Jaurlaritzak eta ordutik kalifikatutako kultur ondarea da. 2012-15 urte artean egin ziren lehengo faseko lanak. Eraikina egoera «kaskarrean» zegoenez «teilatua konpontzea eta egitura sendotzea» izan ziren lehenengo egin beharrekoak. 2020-2021 urte artean ekin zioten bigarren faseari. Eraikina barrutik egokitzeko lanak izan ziren. Passive house filosofian oinarritutako eraikina da Errotatxo, alkateak esan duenez, «hasieratik garbi izan genuen mota honetako eraikin bat izatea nahi genuela».

2021ean errota berriz martxan jartzeko lanak egin zituzten eta gaur egun bisita gidatuak antolatzen dituzte. Errota dagoen lekuan, «herriko ondarea jasotzen duen gune bat» ere egokitu dute. «Antonio Iparragirre bizilagunak errotarekin zerikusia duten hainbat elementu utzi dizkigu», aipatu du. Herriko beste familia batek ehungailu bat ere utzi dio udalari eta ehungintza tailerra kokatu dute Errotatxon.

Iñaki Ugalde. Mutiloako alkatea

«Errota dagoen lekuan herriko ondarean jasotzen duen gune bat dago»

Orain, eraikinari zer erabilera eman erabakitzeko lanetan daude. «Goiekirekin batera bideragarritasun azterketa bat egiten ari gara, LurLaben eskutik laborategi bat ere sortu dugu. Gainera, Adinberrirekin elkarlanean, adinekoentzako gune bat jarri nahiko genuke. Horrekin lotuta eta herri txikia izanik, belaunaldien arteko lanketa bat ere egin nahiko genuke. Honi buruz Eusko Ikaskuntzarekin saio bat egiteko asmoa ere badaukagu», aurreratu du.

«Pozik» daude momentuz, eraikinari bestelako erabilera bat eman diotelako. Proposamen berrietara «irekita» daude eta aurrera begira ere «lanean jarraituko» dutela dio Ugaldek.


'Alemanian lau hilabete behar izan zuten. Gobernu bat osatzeko, dena adostu behar da'

Junts-eko kide eta Generalitateak Madrilen duen ordezkariak dio ERCrekin duten desadostasuna estrategikoa dela: 'Independentismoak % 52 izanda, estatuarekiko harremanak aldatzeko urratsak behar dira'.

Kataluniako presidentearen inbestidura saioan Pere Aragones ERCko hautagaiak ez du babesik lortuko gaur. Eta datozen egunetan ere ez du lortuko, gaur Gorka Knörrek, JxCat-eko kide eta Generalitateak Madrilen duen ordezkariak "Faktoria"n iradoki duenez. "Alemanian lau hilabete egon ziren gobernurik gabe; Herberehetan, zortzi hilabete eta Belgikan, bi urte", esan du: "Akordiorik ez badago ez da mundua eroriko. Gobernu bat egin behar bada, dena adostu behar da".

Onartu du ERCrekin Gobernuan izan duten esperientzian mesfidantzak izan direla eta negoziaziorako lehen aukera CUP izateak areagotu egin duela ERCrekiko konfidantza falta. Nolanahi ere, azpimarratu du desakordio haundiena estrategikoa dela: "Estatuarekiko harremana aldatu egin behar da erabat. %52a dauka independentismoak eta baliatu behar da aurrera egiteko, ez atzera egiteko".


Olentzero eta Mari Domingi Villabonatik barrena


Oihana Etxegibel ipuin kontalariaren saioa


'Bizkaia' emanaldia

'BIZKAIA' izango da aurtengo San Andres jaien barne azaroaren 25ean, 18:00etan, estrainekoz taularatuko den ikuskizun berria.

Ordubete eskas iraungo duen ikuskizuna, Iraurgi abesbatzak, Azkoitiko musika bandak eta

Sahatsa dantza taldeak elkarlanean osatua izan da.

Pablo Sorozabalen lanak eta gaiarengatik edo erritmoengatik nolabaiteko lotura duten Jesus

Guridi musikari handiarenak, doinu eta abesti herrikoiak eta Benito Lertxundiren doinu eta

abesti kontenporaneoagokoek gozatzen duten ikusgarria da gozagai.

Mendez-mende iraun duten dantza tradizionalez gain, ikusizunean zehar taula gainean sortuko

diren musika tresnen eta ahotsen doinuei, sortu berri diren landutako koreografiek gozatuko

dute irudia.

Hasiera hunkigarri eta bukaera polita dituen ikuskizuna da 'BIZKAIA'.


San Pedro eta Intxaurtxuetako jaiak

10:00etan, txistularien kalejira

10:00etan, artisau eta janari azok

12:00etan, txistorra eta txanpi pintxoak

14:30ean, Zuk ekarri, zuk jan bazkaria

16:00etan, bingo-drag

19:00ean, adinekoendako askaria eta dantzaldia

21:00etan, jai bukaerako traka


Atzera begira

Mexikoko presidenteak berriro eskatu die Espainiako erregeari eta Aita Santuari barkamena eskatu dezatela, Mexikoko konkista ezpataren indarrez eta gurutzearen babespean egin zutelako espainiarrek.

Mexikon aste honetan, independentzia aldarrikapena egin zutela 200. urteurrena ospatu dute. Lopez Obrador presidenteak berriro eskatu die Espainiako erregeari eta Aita Santuari barkamena eskatu dezatela, Mexikoko konkista ezpataren indarrez eta gurutzearen babespean egin zutelako espainiarrek.

Kontuak eskatu izanak ostera ere polemika piztu du. Mexikon bertan talde batzuek Lopez Obradorren portaera gaitzetsi dute eta adierazi dute ez duela zentzurik gaur egun barkamena eskatzea. Beste batzuek gogoratu diote presidenteari Mexikok independentzia lortu eta lehen urtetan kanpaina gogorrak egin zituztela indiarren aurka eta apatxeen artean benetako sarraskiak egin zituztela. Obradorri berari leporatu diote bertako herrien aurkako suntsiketak egin zituztenen ondorengoa eta oinordekoa dela. Eta Espainiatik adierazi dute ezin dela orain dela 500 urte gertatutakoa gaur egungo irizpide eta balio etikoetatik epaitu.

Iraganaren azterketa beti izan ohi da lan zaila, memoria historikoa deitu izan duguna zehaztea lan korapilatsua delako. Edozein gatazka edo konponezin argitu eta gaurkotzeko oztopoak asko dira. Non jartzen dugu hasierako marra? Noiz amaitzen da? Zeini eska dakizkioke erantzukizunak? Historian zehar bere mugetatik at hedatzeko aukera izan duten herri gehienek antzerako jokaera izan dute.

Konkista beti indarraren bidez egin izan da. Gehienetan erasotzaileek menderatu dituztenak erabili izan dituzte euren probetxurako, saldu eta erosi, euren lanaz eta gorputzez baliatu izan dira, eta hil egin dituzte. Helburuak lortzeko izua baliabide indartsua izan dute guztiek, eta gehienetan jatorrikoen hizkuntza eta kultura zapaldu dute desagertu arazi arte.

Amerikako herriek europarren kolonialismoa salatu dute beti, baina Europatik erantzun zaie ia zein den erantzule. Erruak zein belaunaldira arte irauten du? Europako herriek ba al dute arrazoirik italiarrei kontuak eskatzeko erromatarrek egindakoagatik? Konkistatzaileek egindako guztia txarra eta ahaztu beharrekoa al da?

Ingurukoekiko eta baita urruti biziz historian gerturatzen zaigunekiko ere, adostasuna eta akordioa lortu ahal izateko, ezinbestekoa zaigu gure arbasoek egindakoa hitzetan, irudietan eta hizkietan jartzea, zertaz ari garen jakiteko batez ere. Ondoren, objektibotasunaren marra oreka punturaino eraman beharko genuke, hori posible den heinean, eta azkenik kalteak eta minak aitortu, sumindurak baretu, eta ez ahaztu talka eta borroka guztiek ondorio positiboak ere badituztela, sufrimendua eragin arren guztiok aberasten gaituelako denboran.


Hondamendi ekologikotik ateratako ondorioak eta irakaspenak

Bi hamarkada atzera begiratuta, kostaldea galipotez bete zuen hondamendi ekologiko hartatik ateratako ondorioak eta irakaspenak landuko dituzte Ur Handitan saioaren gaurko (apirilak 26) Prestige, 20 urte atalean.

2002ko azaroaren 19an, Prestige petrolio-ontzia Galiziako kostaldetik oso gertu hondoratu zen. 77.000 tona petrolio zeramatzan, eta horren parte handi batek itsasoan noraezean bukatu zuen. Hasierako egunetan, Galiziako hondartzetara ailegatu bazen ere, egunek aurrera egin ahala, eta itsasoko korronteek lagunduta, euskal kostalderaino ailegatu ziren orban beltz erraldoiak. Hondamendi ekologiko larri hark hondartzak eta itsasoa garbitzera joandako boluntarioz osatutako uholdea ere ekarri zuen.

Hainbat euskal herritarrek gertatukoa bertatik bertara nola bizi izan zuten kontatuko dute gaur gaueko saioan, tartean, Juan Ramon Santamaria Layuno arrantzale ohi bermeotarrak. Aitortu du, hasieran, “erdi bromatan hartu zuela ontziaren hondoratzearen berria”. Egoera horren larria izango ez zela pentsatu zuen, baina, egunek aurrera egin ahala, eta berriak are eta larriagoak zirela ikusita, konturatu zen gertaera horrek zuzenean eragingo ziela arrantzaleei. Hain zuzen ere, marea beltza euskal kostaldera helduko zela ikusita, Gipuzkoako eta Bizkaiko arrantzaleek egoera aztertu eta, elkarlanean, euskal flota dana itsasora ateratzea erabaki zuten, eskuz galipota batzeko. Lan gogorra, zikina eta neketsua izan zen arren, egindako lanari esker, bertoko hondartzetara galipot kantitate txikiagoa iristea lortu zuten, eta hondamendi ekologikoa are larriagoa izatea ekidin.

AZTI zentro teknologiko eta zientifikoa galipot orbanen jarraipena egiteaz arduratu zen, nondik nora mugitzen ari zen jakiteko. Oihane Cabeza Basurko AZTIko ikerlariaren arabera, lan hori “oso garrantzitsua” izan zen, horri esker orbanak non zeuden eta egunero nora joan behar zuten jakiten baitzuten arrantzaleek.

Argazkia: Ur Handitan

Askoren iruditegian daude, oraindik ere, Galiziako kostaldean buzo zuriz jantzita aritu ziren ehundaka boluntarioak, eta horietako bat izan zen Irati Martinez Malax-Etxebarria. Galiziako irudiak iristen hasi zirenean, tristura, inpotentzia, mina, ezinegona eta gure kostaldea babesteko beharra sentitu zituen. Biologia ikaslea zen orduan, eta fakultateko ikasle kontseiluak antolatuta, Galiziara joatea erabaki zuen birritan. Bertan bizi izan zutenaz hitz egingo du gaurko saioan.

Bestalde, Fernando Cayuela Camarero nautikan eta itsas garraioan doktorea da. Prestige itsasontzia Galiziako kostaldetik ahalik eta gehien urruntzeko Gobernuaren erabakia “okerra” izan zela kontatu du. Horrez gain, itsasontzia “egoera onean ez zegoela” deritzo. Hala ere, epaiketan hori ezin izan zutela baieztatu dio; izan ere, ur-azaletik milaka metrora hondoratuta geratu zen Prestige, eta ezin izan zuten behar bezalako ikerketa egin.


Arrantzaleak haserre agertu dira Orioko Udalak kofradiaren inguruan duen jarrerarekin

Astearteko udalbatzarrean, eskari eta galderen atalean, Orioko Arrantzaleen Kofradiako ordezkari Xanti Peirok hartu zuen hitza. "Mesedez, hurrengo udalbatzarrean arazoari irtenbidea emateko eskatzen dizuegu herriko arrantzaleok".

Orioko kofradia zaharra. Astearte arratsaldean ohiko udalbatzarra egin zuten Orioko udaletxeko areto nagusian, eta Orioko Hiri Antolamenduko Plan Orokorra lantzeko irizpide orokorrek eta kofradia zaharraren auziak zeresana eman zuten batzarrean. EAJ, EH Bildu eta PSE-EEren aldeko botoekin Orioko Hiri Antolamenduko Plan Orokorra lantzeko helburuak eta irizpide orokorrak onartu ziren. Orain udal taldeak ezezkoa bozkatu zuen, "kofradia zaharraren egoera larria" ikusita gaia modu berezituan lantzea ezinbestekoa dela uste dutelako. "Gure ustez ezinbestekoa da kofradiarekin hitzarmen berri bat sinatzea. Denbora pasa da proposamena aurkeztu zenetik, eta oraindik ez da aurrera pausurik eman ildo horretan. Horregatik, ezezkoa bozkatu dugu. Gure iritziz gaia modu azkarragoan landu beharko litzateke, eraikina egoera oso larrian dagoelako. Horregatik, plan orokorrarekin batera landu beharrean, aldaketa bidez jorratu beharko litzatekeela uste dugu", azaldu zuen Joxe Angel Iparragirre Orain udal taldeko bozeramaileak. EH Bilduko bozeramaile Emeterio Iribarrek nabarmendu zuen "arduraz jokatu" dutela, eta horregatik bozkatu zutela baietz. "Dokumentu honek berebiziko garrantzia du Orioko etorkizunarentzat, eta berandu bada ere gure onarpena eman diogu". Horrez gain, adierazi zuen "irizpide horiek oinarri hartuta arlo desberdinetako egitasmoak" zehaztu behar direla. "Motondo, frontoi berriaren kokapena, mugikortasuna eta beste hainbat proposamen daude mahai gainean. Asko dago egiteko eta ezer gutxi aurreratu dugu". Bestalde, kofradiaren auziari dagokionean beranduenez uztailerako irtenbide bat emateko eskatu zuen EH Bilduk. "Martxoaren 3an jaso zuen Udalak Orioko Arrantzaleen Kofradiaren hitzarmen proposamena, eta hiru hilabete eta erdi pasa dira kofradiarekin bilera bat egin ahal izateko". Horregatik, prozesua arintzeko eskatu zuen Iribarrek. PSE-EEko ordezkari Ana Priederen esanetan, asteartean onartu ziren plan orokorraren irizpideak duela urtebete ahoz batez batzordean onartu zituzten, eta "ez da ulergarria urtebete beranduago udalbatzarrera ekartzea". Bestalde, kofradiaren gaiari lehenbailehen irtenbidea ematea urgentziazkoa dela nabarmendu zuen Priedek. Joxe Angel Zaldua alkatea ez zen ados agertu, eta nabarmendu zuen azken hilabetean hainbat irizpide gehitu direla dokumentura. Arrantzaleek hartu zuten hitza Eskari eta galderen atalean, Kofradiako ordezkari Xanti Peirok hartu zuen hitza, eta arrantzaleen haserrea agertu zuen udalbatzarrean. "Arrantzaleok nazka-nazka eginda gaude Udala kofradiako eraikinaren gaiaren inguruan izaten ari den jarrerarekin. Eraikina egoera horretan egotea ez da gure akatsa, Udalaren errua da, lehen egon direnena eta orain daudenena. Udalak kofradia atzean saneamendu lanak egin zituenean eraikina mugitzen hasi zen; kofradiaren azpian hondarra dago eta ura sartzen da gainera, erortzear dago eraikina. Udalak gertatutakoa ikusi zuenean proposamena egin zion kofradiari; garai horretan kofradia atzetik errepidea atera nahi zuen Udalak, eta horretarako fatxada mantendu eta eraikinaren atzeko zatia botatzea proposatu zigun. Gu poztu egin ginen proposamenarekin, eta beraiek emandako irizpideak jarraituz proiektuak ere egin genuen, diru asko gastatuta. Denborarekin hasiera horretako asmoak aldatu egin dira, eta beste irtenbide batzuk jarri dira mahai gainean. Bidean mila oztopo jarri dizkigute eremu horretan eskumena duten erakundeek. Arrantzaleok beti arazoari irtenbidea emateko borondatea izan dugu, baiezko asko entzun ditugu, baina inork ez du urratsa aurrera eman eta dokumentua sinatu. Pasa den astean udaleko ordezkariekin hitz egin genuen, baina gai zerrendatik kanpo geratu da oraingoan ere. Mesedez, hurrengo udalbatzarrean arazoari irtenbidea emateko eskatzen dizuegu herriko arrantzaleok" Izan ere, indarrean dagoen kofradiaren fitxa teknikoak zehazten du eraikinak 2.570 metro koadro dituela, eta Orioko Arrantzaleen Kofradiak Udalak hori errekonozitzea nahi du, eta hurrengo urteetan urbanizatuko den Dike eremuan kofradiari dagozkion metro koadroak ematea. Proiektuaren arabera, Dike eremuan ekipamendu publikoak egin behar da, eta proposatzen dute ekipamendu publiko horren zati bat kofradia zaharrean egitea. "Orioko Arrantzaleen Kofradia irabazi asmorik gabeko erakundea da, eta ez du inolako pelotazorikeman nahi. Are gehiago, Orioko Arrantzaleek Kofradiak herriari laguntzeko ahalegina egin du beti. Oraingoan ere elkartruke horri esker Dike eremuan babestutako etxebizitza gehiago egiteko aukera izango da, eta Udalak ekipamendu publikorako espazio gehiago izango du", azaldu dute kofradiako ordezkariek. Udalbatzarrean sortu zen eztabaidaren aurrean, gaiari ahal den azkarren irtenbidea emateko lanean jarraituko dutela azaldu zuen Orioko alkate Joxe Angel Zalduak.


Lehen arreta zerbitzua hobetzea eskatu dute Azpeitiko anbulatorioko langileek

Anbulatorioko langileek ostiralean egindako protesta.

Anbulatorioko langile ugarik kontzentrazioa egin zuten joan zen ostiralean, lehen arreta zerbitzua hobetzea eskatzeko. Lehen osasun arreta "indartsua, eraginkorra eta iraunkorra" eskatzen dute anbulatorioko langileek, eta agendari, aurrekontuari nahiz giza baliabideei lotutako hainbat eskaera egin dute.

Batetik, kalitatezko agenda mugatuak galdegin dute Azpeitiko anbulatorioko langileek: "Egingarriak diren agendak planteatzen ditugu, 30 hitzordutako muga gaindituko ez dituztenak. Horrez gain, arreta zuzeneko ez diren lanorduak aintzat hartzea nahi dugu, funtsezkoak baitira formakuntza, irakaskuntza, komunitate-jarduera eta ikerketa". Bestetik, lehen arretaren aurrekontua handitzea ere eskatu dute langileek: %20 igotzea 2019an, eta %25 igotzea 2021ean. Horrez gain, anbulatorioan mediku bakoitzeko erizain bat izatea eskatu dute, baita dagokien formakuntzadun behar adina administrazio langile izatea ere.

Bestalde, giza baliabideen plana izatea ere eskatu dute, jubilazio eta bakante kasuetan plazak interinitate bidez bete ditzaten. Horrez gain, oporrak, formakuntza, soldatarik gabeko baimenak, gaixotasun bajak eta beste arrazoiengatik sortutako huts egiteen ordezkapen nahikoa izatea ere aldarrikatu dute. Gainera, osasun langileek kanpora joan behar izatea sahiestea nahi dute, eta behin-behineko langileek kontratuak hobetzea ere bai, lantaldeen egonkortasuna bermatzeko.


Gobernuak memoria tokiak izendatzen eta hedatzen segituko du

Otsaportilloko lezearen ondoan egiten den ekitaldian Ana Ollo Hualde Herritarrekiko Harremanetarako kontseilariak berretsi zuen Nafarroako Gobernuak historia memoriari buruzko politikak lantzen segituko duela.


Arabako diputatu nagusiaren esanetan, "Aiaralderako Berehalako Jarduera Plana urtea amaitu baino lehen egongo da martxan"

Ramiro Gonzalezek Arabako Batzar Nagusietan azaldu duenez, eskualderako trakzio proiektuek "helburu finalista izango dute, eta batez ere 2021 eta 2022 urteen artean gauzatuko dira".

Ramiro Gonzalez Arabako ahaldun nagusiak Arabako Batzar Nagusietan azaldu duenez, "Aiaralderako Berehalako Jarduera Plana urtea amaitu baino lehen egongo da martxan, eta Aiaraldeko Plan Estrategikoa, berriz, 8 hilabete geroago". Foru agintari gorenak azaldu duenez, Foru Gobernuak orain arte eman dituen pausoak eskualdearen egoerari erantzun egokia emateko, eta hilabete gutxi barru errealitate bihurtuko dira.

"Eskualdearen egoera ikusita, erabaki azkarrak hartu behar genituen, intentsitate desberdinekoak, neurriei epe laburretik heltzeko, bai eta epe luzeagoko plan baterako oinarriak ezarri ere", adierazi du, "gogoeta horrekin batera Berpiztu Plana ere etorri da, Eusko Jaurlaritzak bultzatua, Eskualdea lehentasunezko jarduketa-eremu gisa sartuz, Eskualde kaltetuak Berreskuratzeko Planaren bidez". Gogoratu behar da 24 milioi euroko zuzkidura duen plana dela.

Gonzalezen arabera, prozesuari ekiteko, trakzio-proiektuak kontrastatu eta hautatuko dira, haien egingarritasunean, espero den inpaktuan eta kokapen estrategikoan oinarrituta identifikatutako proiektu potentzialen zerrenda batetik abiatuta. Udalerri bakoitzeko eragile ekonomiko, sozial eta erakundeen partaidetza-prozesu baten bidez, Eusko Jaurlaritzarekin eta Bizkaiko eta Arabako Aldundiekin, inplikatutako alderdiak diren aldetik. "Alde horretatik, oso positiboki baloratzen dut Eusko Jaurlaritzaren inplikazioa, Bizkaiko eta Arabako Foru Aldundien arteko lankidetza, eskualdeko eragileen parte-hartzea, eta espero dut laster hasiko garela erakundeen areko ahalegin horren emaitzak ikusten".

Trakzio-proiektuek ezaugarri komunak izango dituzte, barne-oreka eta eragina izango dute hainbat kudeaketa arlotan, hala nola nekazaritzan, kulturan, enpleguan, LHn, osasunean, etxebizitzan eta azpiegituretan. "Horiek guztiek helburu inbertitzaile finalista izango dute. Hau da, 2021-2022an gauzatu beharreko inbertsio zehatzak, funtsean, eta kasu batzuetan 2023ra luzatuta. ", azpimarratu du ahaldun nagusiak.


Euskaraz so pantailari

Bihar, ostirala, hasiko da Pantailaldia egitasmoa, eta hurrengo ostiralean amaituko da, hilaren 18an; hain zuzen, Euskaraldia hasiko den egun berean. Pantailak Euskaraz mugimenduak antolatu du, ehundik gora herritarrek eman du izena, tartean mugimendu horretako kide Ioritz Gonzalez azkoitiarrak. "Egunero telebistan edo Interneten ikusitako eduki baten inguruan idatziko dut, eta hori sareetan partekatu", azaldu du.

Euskaraldiak milaka herritar jarriko ditu hamabost egunez modu kontzientean euskaraz hitz egiten eta euskaraz entzuten. Azaroaren 18tik abenduaren 2ra izango da hori. Bada, aurten, Pantailaldia izeneko egitasmoa sortu du Pantailak Euskaraz mugimenduak. Xedea da astebetez ehunka pertsonek modu kontzientean egunero euskaraz kontsumitzea ikus-entzunezkoak, izan telebistan zein pantailen bidez.

Euskaraldiaren atarian egingo dute ariketa berri hori: bihar, ostirala, hasi eta azaroaren 18ra arte. Edonork har dezake parte, baina izena ematen dutenei, antolatzaileek hainbat informazio eta proposamen bidaliko dizkiete zuzenean. Gainera, kontsumitu duten edukiaren inguruko esperientziak nahiz datuak partekatzera animatuko dituzte, sareetan Pantailaldiaren traola erabilita. Hala, ikusgarritasuna eta zabalkundea eman nahi zaio egitasmoari.

Ehundik gora lagunek eman dute izena jada, eta horietako bat da Ioritz Gonzalez azkoitiarra. Bera ez da partaide soila izango, Gipuzkoako erreferentziazko boluntarioa baizik. Pantailak Euskaraz elkarteko kidea ere bada, eta konpromisoa hartu du egunero-egunero argitaratzeko kontsumitu duen eduki bati edo biri buruzko iruzkinen bat. “Euskaraldiarekin lotuta, helburua da ahal den heinean, astebetez, kontsumitzen den guztia euskaraz izatea, eta aldi berean, esperientzia hori partekatzea. Batetik, zer eduki mota dauden jakin dezan jendeak, eta bestetik, kontsumitzaile horrek izan dituen zailtasunak azaltzeko, edo zer gustatu zaion kontatzeko… Bakoitzak nahi duena aportatuko du”. Gonzalezek azpimarratu du Pantailaldiarekin “agerian utzi” nahi dela guztia: “Bai dagoena, bai ez dagoena”.

Euskal Herriko lurralde guztietan egongo da Gonzalezena bezalako figura bat –Iparraldean izan ezik, han bakarra egongo da hiru lurraldeetarako–.

Fokua gazteengan jarrita

Pantailak Euskaraz mugimenduak denbora darama euskarazko ikus-entzunezkoei buruzko datuak eta informazioa lantzen eta hausnartzen, eta bereziki gazteengan du jarrita fokua. “Ikusten dugu pantailek garrantzia handia dutela beren egunerokoan, eta euskarazko ikus-entzunezkoen gabezia handia dagoela hor”, azaldu du Gonzalezek. “Kanpoko hizkuntza arrotzetan kontsumitzen dute, eta garrantzia berezia ematen diogu horregatik”.

Gonzalezek berak bi seme-alaba ditu, eta horregatik, aurreratu du Pantailaldian gaztetxoentzako edukiak ere kontsumituko dituela, eta horiei buruzko argitalpenak egingo dituela ostiraletik aurrera. “Ez naiz eduki horietara mugatuko, hala ere; ikuspegi zabala eskaintzea da nire asmoa”, zehaztu du.

Hain justu, Pantailaldiaz elkarrizketa egin berri diote Gonzalezi Goiena telebistan. Hemen bideoa:

Proposamenak eta izen-emateak

Herritarrei erraztasunak emateko, antolatzaileek egunero egingo dituzte proposamenak, eta Pantailakeuskaraz.eus webgunean ere badago euskarazko produktuen katalogo bat. Izena ematen dutenei, gainera, zuzenean bidaliko dizkiete proposamenak eta informazioa.

Izena eman nahi duenak hemen du aukera.

Bestalde, Pantailak Euskaraz mugimenduak eginak dituen aldarrikapen zehatzak ikusi nahi izanez gero, hemen dago beren manifestuaren esteka.


Gipuzkoako Batel Ligako bosgarren jardunaldia jokatuko da bihar Zumaian

Gipuzkoako Batel Ligako bosgarren jardunaldia jokatuko da bihar Zumaian, Telmo Deun arraun elkarteak antolatua. Goizeko 10:00etan hasiko dira lanean arraunlariak.

Urolaren itsasadarrean jokatuko da batel ligako bosgarren jardunaldia, goizeko 10:00etatik aurrera. Irteera eta helmuga puntua Arranpla parean kokatuko da, eta parolbidean jarritako buiari emango diote buelta.

Zortzi kategoriako ontziak izango dira lehian Zumaian. Emakumezkoetan, infantil, promesa, jubenil eta absolutoan; eta gizonezkoetan infantil, kadete, jubenil eta seniorretan. Aurreko estropadetan lortutako sailkapenen arabera aterako dira bihar.

Orain arte jokatutako hiru estropaden ondoren honela dago sailkapen orokorra.


Uribe Kostako bertsolari gazteen taldea BBK Sariketako finaletik kanpo geratu da

Atzo abiatu zituzten Bertsolari Gazteen XXX. BBK Sariketako finalaurrekoak, eta, lehen saioan, Uribe Kosta eta Lea Artibaiko taldeak aritu ziren aurrez aurre. Zornotzako Zelaieta zentroan egin zuten sariketan Lea Artibaiko taldeak eskuratu zituen puntu gehien, beraz, abenduaren 1ean egingo den finalean jokatzeko txartela eskuratu zuten.

Atzoko finalaurrekoa sailkapen-izaerakoa zenez, irabazlea zuzenean sailkatu zen finalera eta beste taldea, kasu honetan Uribe Kostakoa, kaleratua izan zen. Lea Artibaiko taldeak abenduaren 1ean Bilboko BBK aretoan egingo den finalean izango duen aurkaria Durangaldea eta Uribe-Butroeko bertsolarien arteko sariketan erabakiko da bihar, Barakaldon.

Atzoko saioko Uribe Kostako ordezkariak bi taldetan egon ziren banatuta adinaren arabera: 18 urte arte, Naroa Jaio, Maialen Lago eta June Diaz; eta 19 eta 25 urte bitartean, Peio Lago, Peru Irastorza eta Paule Loizaga.

Atzoko saioko aurkezlea Xabier Irakulis izan zen eta epaimahaia Beñat Romerok, Juanjo Respaldizak eta Miriam Juaristik osatu zuten. Bestalde, Bizkaiko Bertsozale Elkartearen arabera, saioan zehar giro oso ona egon zen lehiakide guztien artean.


Bisitariei eta zerbitzuen sektoreari euskararen garrantzia ikusarazteko kanpaina abiatuko du Uemak

Dozenaka udalekin eta garapen agentziarekin batera ondu du kanpaina Uemak, eta helburua da udan bisitariak zein bisitariekin harremana duten zerbitzu sektoreko arduradunak eta langileak euskara aintzat hartzera eta erabiltzera animatzea.

Hirugarren aldiz martxan jarriko du Uemak Bertatik bertara udako kanpaina, zerbitzuen sektorean euskara sustatzeko. Bihartik, ekainaren 21etik, irailaren erdialdera arte izango da martxan kanpaina, eta horren helburua da bisitariek zein bisitariekin harremana duten zerbitzu sektoreko arduradunek eta langileek euskara aintzat hartzea eta erabiltzea.

Kanpaina aurrera eramateko hainbat baliabide eskainiko ditu Uemak, eta iaz bezala 250.000 mahai-gaineko inguru banatuko ditu herriko tabernetan eta jatetxeetan. Dozenaka udalek –tartean Zarauzkoak– eta hainbat garapen agentziak egin dute bat kanpainarekin, iaz bezala. Kanpainarekin, bertako produktuen, paisaiaren eta gainerako eskaintza zabalaren berri eman nahi du herritarren artean. "Udalerri euskaldunen nortasuna egokien islatzen duena euskara da", nabarmendu du Uemak.

Bisitarientzat eta zerbitzu sektoreko arduradunentzat eta langileentzat hainbat baliabide prestatu ditu, eta horiek erabilgarri izango dira datozen egunetan: udalen webguneetarako eta sare sozialetarako bannerrak eta testuak, tabernetan eta jatetxeetan erabiltzeko mahai-gainekoak, zerbitzuen sektoreko eragileei kanpainaren berri emateko baliabideak, eta bisitariek telefonoetan erabili ahal izateko hiztegia, besteak beste.

Era berean, kanpainaren berri emateko spota ere prestatu du Uemak, bisitariek taberna eta jatetxeetan aurkituko duten mahai-gainekoaren osagarri:


Jexuxmai Lopetegi: "Halako lan bat egitea loteria tokatzea bezala da"

Antton Olariagarekin eta Harkaitz Canorekin batera, Itzal zaunka izeneko disko-liburua kaleratu du Jexuxmai Lopetegi musikari zarauztarrak; 11 abesti jaso ditu, hainbat lagunen parte hartzearekin.

Jexuxmai Lopetegi musikaria. (Aritz Mutiozabal) Ilustrazioa, literatura eta musika uztartzen dituen proiektu batean murgilduta ibili da Jexuxmai Lopetegi (Zarautz, 1956) azken urtean. Orain, proiektu horrek bere fruitua eman du, Itzal zaunka disko-liburuan argitaratuta. Bera, nolabait esateko, lanaren "soinu bandaz" arduratu da. Diziplina ezberdinetako hiru sortzailek bat egin duzue Itzal zaunka proiektua ontzeko. Nola sortu zen batze hori? Abiapuntua Antton Olariagaren marrazkiak izan ziren. Bazkari batean elkartu gintuen Harkaitz [Cano] eta biok, 2015eko otsailean, Donostian. Anttonek istorio bat zeukan marrazkietan, eta lan hau egiteko biok behar gintuela esan zigun, Harkaitz gidoilari gisa eta ni neu soinu banda egiteko. Berak argi zeukan zer nahi zuen. Zakur bat izango zen protagonista, baina zakurra bera ikusi gabe, baizik eta bere itzala ikusiz. Zakurraren ikuspuntutik kontatzen da istorioa, eta marrazkiak ere haren alturatik eginak daude. Beraz, ikusi genuen bi lan zeudela hor: batetik, marrazki horiei zegokien istorio idatzia, eta hori liburuaren bizkarhezurra izango litzateke; eta bestetik, horrekin lotura edo lotura ez duen diskoa. Zakurra existentzialista eta suizida samarra da, gainera. Bai, eta hori adibidez bukaerara arte ez da jakiten. Harkaitzek jada marrazkietan ikusten zuen istorioaren haria. Batez ere irudietan azaltzen diren ezlekuengatik; izan ere, hiri kanpoko parajeak ageri dira, autobide azpiak eta halakoak. Gero, zuri-beltzean dira egunez, zakurrek ere hala ikusten omen dutelako; eta gauez, argi artifizialekin. Kokalekuekin eta koloreekin bazekien nondik bideratu nahi zuen testua. Zakurrak berak ere existentzialista dela dio, eta hortik abiatzen da guztia. Irakurri elkarrizketa osoa Zarauzko Hitzaren webgunean.


Roberto Uriarteren agurra, Sumarren Arabako zerrendaburu izateari uko egin ostean

Roberto Uriarte Unidas Podemoseko Bizkaiko diputatu izandakoak uko egin dio Sumarren Arabako zerrendaburu izateari hurrengo hauteskunde orokorretan, eta Guillermo Presa izango da haren ordezkoa. Uriarte irakasle izango da berriro Euskal Herriko Unibertsitatean.


'Arineketan' saritu du Euskal Herriko Musika Bulegoak

Jagoba Astiazaran zestoarraren eta Iñaki Sastreren izen bereko diskoan oinarritutako musika, kantu eta dantza ikuskizuna izan da Musika Bulegoa sarien bosgarren edizioko hamar sarituetako bat.

Jagoba Astiazaran zestoarraren eta Iñaki Sastreren Arineketan ikuskizunarentzat izan da 2021eko Musika Bulegoa sarietako bat. Atzo banatu zituzten sariok, Biarritzeko Atabal aretoan. "Bertoko artista, talde edo musika proiektuek aurreko urtean egindako lana saritzea" da Musika Bulegoa Sariak ekimenaren xedea; aurten, guztira 107 proposamen jaso ditu sariotarako Euskal Herriko Musika Bulegoak, eta horietatik hamarrek jaso dute saria: Fernando Mikelarenaren eskultura bat eta 2.000 euro. Korrontzi, Ander Tellería, Belako, Brais Novoa Loira, Izaro, Noa & The Hell Drinkers, Petti, Sara Zozaya eta EKE Euskal Kultur Erakundea izan dira beste bederatzi sarituak.

Iaz plazaratu zuten Astiazaranek eta Sastrek, txistua eta pianoa uztartuta, Arineketan diskoa, dantzarako piezaz betea. Hura aurkezteko, musika, kantua eta dantza batzen dituen ikuskizuna ondu zuten Astiazaranek eta Sastrek; besteak beste, Ainara Ortega abeslariak eta Haatik dantza taldeak parte hartzen dute diskoaren izen bera duen eta atzo saritu zuten ikuskizunean. Arineketanen "originaltasuna eta ideia abian jartzeko gaitasuna" goraipatu ditu Musika Bulegoa sarietako epaimahaiak.


Isildu, mesedez, eta ausartu entzuten


Euskarazko Irakurleen Kluba: "Haur besoetakoa".

Jon Miranderen "Haur besoetakoa" nobela izango dute hizpide Euskarazko Irakurleen Klubeko kideek bi hilean behingo hitzorduan.


Elkarretaratzea deitu du Sortuk 'Non dago diru publikoa?' lelopean

Sortu alderdiak mobilizazioak egingo ditu bihar Gipuzkoako hainbat herritan, tartean Tolosan. 12:00etan elkartuko dira Plaza Zaharrean.

Elkarretaratzeetan besteak beste, osasungintzan, hezkuntzan, pentsioetan, garraioan edo zaintza arloan diru publiko gehiago inbertitzeko eskatuko dute. Horiek horrela, eta Euskal Herria osasun larrialdi egoeran dagoela eta, koronabirusaren arakatze eta detekzio gaitasuna handitzeko baliabideak biderkatzeko eskatuko du Sortuk, zerbitzu publikoetako inbertsio publikoak eta baliabideak biderkatzeko eta sektore ekonomiko zein sozial zaurgarriei laguntza ekonomikoak bermatzeko.


Eroski eta euskara

Abendua izanik eta Gabon jaiak gertu daudelarik, azken egun hauetan publizitate asko jasotzen dugu etxean. Lehengo astean, adibidez bi gutun jaso nituen nire izenean Eroski Club-etik, Itxaso Cuesta Barga andreak sinatuta biak.Bi gutunetan, eskaintza bikainak batean, eta deskontu bonuak bestean, nire «bazkide» txartelaren zenbaki eta guzti. Zer pagotxa! Hori bai, biak gaztelania hutsean idatzita. Hitz bakar bat ere ez dago euskaraz!Itxaso andrea, non daude «bazkide» euskaldunon hizkuntza eskubideak?Noren esku uzten du Eroskik publizitatea gaur egun?Nik eskaintzak zein deskontu bonuak euskaraz nahi ditut. Nire eskubidea delako.


Ibai-Artek eta Zuntza2021 plataformak elkarlanari ekin diote

Zuntz optikoaren aldarrikapenarekin bat egiten dute bi eragileek. "Ezinbestekotzat jotzen dugu erdiguneko langile eta bizilagunok daukagun premia larri honi erantzun bateratua ematea, eta oinarrizko eskakizunetan aho batez berba egitea; gure etorkizuneko bizi eta lan baldintzak direlako jokoan daudenak", adierazi dute.

Ibai-Arte elkartearentzat, "berdin da nola eta norekin", baina establezimenduetako eguneroko lanetarako "ezinbesteko" behar bat da zuntz optikoa eta salatu dute momentuan dauden aukerekin ez direla guztien beharrak asetzen. "Beraz, aurrerantzean, Zuntza2021 plataformak eta Ibai-Artek zuntz optikoa 2021eko irailerako jartzeko eskakizuna batera jorratuko dugu; eta bai Ibai-Artek, bai hainbat bizilagunek aldarrikapen horri urte luzez eman dioten bultzada biziberrituko dela deritzogu, ekimen bateratuari esker. Ezbairik gabe, aurrera begirako lankidetza hau berri ona izango da alde zaharrarentzat".

Ekimen berriak aurrerantzean

Jakinarazi dute Udalari gai honi buruzko aurrerapenak aurkezteko eman zitzaion epea, martxoaren 15era artekoa, amaitu egin dela. "Inolako aurrerapen edo berririk ez zaigu iritsi euren aldetik. Ondorioz, ekimen berriak abiaraziko ditugu gai honi dagokion ikusgarritasuna emateko", gaineratu dute.


San Martin Eguna ospatuko dute igandean Zarautzen ere

Igandean, azaroak 11, San Martin Eguna da. Ohiturari jarraituz, egun osoko egitaraua antolatu dute Talaimendi auzoko ermitan; besteak beste, meza, bazkaria eta trikitilariak izango dira.

Egitaraua: San Martin Eguna

11:00. Meza eta hamaiketakoa, San Martin ermitan.

Jarraian, harri jasotzaileak (Kortaberri eta beste norbait), aizkolariak (Larretxea eta beste norbait) eta trikitilariak (Jone Uria eta Julene Otegi), Berazadi Berri jatetxeko parkingean.

Eguerdian, txerri boda bazkaria Berazadi Berri jatetxean, 25 eurotan. Izen-ematea igande goizean itxiko dute, 10:00etan.


Azken egunak liburutegian udako irakurketak mailegatzeko

Udako oporrak direla-eta uztailaren 29an itxiko ditu ateak liburutegiak, eta irailaren 7an zabalduko ditu berriz. Gaur egun, eleberri beltza eta eleberri historikoa dira elgetar erabiltzaile askoren aukera udarako.

Hauek dira azken egunak Elgetako liburutegian abuzturako maileguak egiteko. "Ohiko mailegu epea 21 egunekoa izaten da, baina, abuztuan liburutegia itxita egongo denez, egunotan irailerako ema- ten ditugu maileguak", azaldu du liburutegiko arduradun Geaxi Ezpeletak.

Erritmo aldaketa sumatzen dela ere azaldu du. "Neguan mailegu kopurua handia izaten da, eta udaberrian jaitsi egiten da uztailean berriro ere igotzeko. Erabiltzaile kopurua neguan baino txikiagoa da uztailean, baina mailegu kopurua igo egiten da udaberriarekin alderatuta. Horrek esan nahi du dauden erabiltzaileek mailegu gehiago egiten dituztela".

Genero aukeraketari dagokionez, neguko dinamika jarraitzen dela dio. "Une honetan eleberri beltza eta historikoa dira gehien mailegatzen direnak. Liburu eramangarriak eta irakurtzeko errazak lehenesten ditu jendeak. Irakurketa sakonak negurako izaten dira gehiago". Euskarazko liburu arrakastatsuena, oraindik ere, Amets Arzallusen eta Ibrahima Balderen Miñan dela dio.

Eskaintza digitala ere bai

Pandemian digitalak gora egin zuen Elgetan ere. "Erabiltzaile berri asko sortu ziren. Dena den, iaz itzuli ginen hemen pandemia aurreko kopuruetara. Erabiltzaile gehiago daude orain eLiburutegia erabiltzen dutenak, baina paperezkoa ere mantendu egin da. Gure kasuan bai behintzat". Etxeko ordenagailu, tableta eta sakelakotik jaitsi daitezke liburuak eLiburutegitik.


Autokontsumo fotovoltaikoari buruzko tailerra antolatu du Iratzerrik

Iratzerrik, larrialdi klimatikoak eta energia krisiak arduratzen dituenen Lezoko taldeak, energia fotovoltaikoari buruzko tailerra antolatu du hilaren 29rako (asteazkena da). Irurtzun Berri jatetxean egingo dute, 18:00etatik 19:30era.

Tailerrean, eguzkiaren energia, doako elektrizitate bihurtzeko dauden aukeren berri emango dute Iratzerriko kideek. Aldi berean, egungo elektrizitate merkatuaren logikaren gaineko xehetasunak emango dituzte. “Udako eguzki ordu luzeetan helarazi genizuen galdetegiaren erantzunak dakarzkizuegu bueltan neguan, merkatu elektrikoren anabasa honetan, energiaren etengabeko garestitzea nozitzen ari garen garaian”, esan dute Iratzerrikoek.

Tailerrean parte hartzeko beharrezkoa da aldez aurretik izena ematea. Lotura honetan sartuta egin daiteke.


Euskal artistak Pablo Hasel espetxeratu izanaren inguruan mintzatu dira

Aurreko astean, kultura arloko 200dik gora artistak babesa adierazi zioten raperoari, horien artean Fermin Muguruza abeslari eta zinemagileak, eta Aitor Merino aktoreak.


Labakak larunbateko manifestazioa babesteak hautsak harrotu ditu

Labakaren aldeko kartelak ugaltzen ari dira sare sozialetan Mikel Labaka futbol jokalari azpeitiarrak larunbatean Bilbon egingo den euskal presoen aldeko manifestazioari bere atxikimendua eman dio. Hala jakinarazi du Herrirak. Rayo Vallecano taldean dabil azpeitiarra, eta haren erabakiak hautsak harrotu ditu Espainia aldean. ABC eta Libertad Digital hedabideek, esaterako, Labakaren atxikimenduaren berri eman dute: "Defensa proetarra, reincidente" irakur daiteke ABC-n (ETAren aldeko atzelaria, beste behin). Sare sozialetan ere eman du zer esanik, Twitterren esaterako. Batzuek irainekin eta mehatxuekin hartu dute jokalariaren erabakia. Adierazpen askatasunaren alde ere azaldu dira beste batzuk, eta martxan da #AupaLabaka hashtag-a.


Modernaren txertoa 6 eta 11 urte bitarteko haurrentzat onartzea gomendatu du EMAk

Adin horretako haurrengan, Modernaren txertoaren dosia 12 urtetik gorakoei ematen zaiena baino txikiagoa izango da.

Europako Sendagaien Agentziako (EMA) Giza Erabilerarako Sendagaien Batzordeak (CHMP) gomendatu du Modernaren covid-19aren aurkako txertoa 6 eta 11 urte bitarteko haurrentzat zabaltzea.

Adin horretako haurrengan, Modernaren txertoaren dosia 12 urtetik gorakoei ematen zaiena baino txikiagoa izango da (50 ug, 100 ug-ren parean). Talderik nagusienean bezala, besoaren goiko aldeko giharretan emango dute txertoa, lau asteko tartearekin.

6 eta 11 urte bitarteko haurrekin egindako ikerketa batek erakutsi zuenez, Modernaren txertoaren dosi baxuenarekiko (50 ug) erantzun immunitarioa 18 eta 25 urte bitarteko adin-taldean dosi altuenarekin (100 ug) behatutakoarekin alderatu daiteke, antigorputz mailaren arabera.

6 urtetik 11 urterakoen artean, albo-ondorioak 12 urtetik gorakoenen parekoak dira. Horien artean daude mina, injekzioaren lekuan gorriunea eta hantura, nekea, buruko mina, hotzikarak, goragalea, okadak, beso azpiko gongoilen hantura edo sentikortasuna, sukarra eta gihar eta artikulazioetako mina. "Efektu hauek arinak edo moderatuak izan ohi dira, eta txertatu eta egun gutxira hobetu egiten dira", argitu du EMAk.

Ikerketek azaldu dutenez, Modernaren eraginkortasuna eta segurtasuna "parekoak" dira 6 urtetik 11 urterainoko haurrengan eta helduengan. Hori dela eta, CHMPk ondorioztatu zuen Modernaren txertoaren onurek adin-talde horretan "arriskuak gainditzen dituztela, bereziki covid-19 larriaren arriskua areagotzen duten baldintzak dituztenengan".

Edonola ere, europar erakunde araugileak argitu du txertoaren segurtasuna eta eraginkortasuna "gertutik jarraituko" dituztela, haurrengan, zein helduengan, "EB barneko Estatuetako txertaketa-kanpainetan erabiltzen jarraitzen duten heinean".

Orain, CHMPk Europako Batzordeari bidaliko dio gomendioa, bertatik igorri behar baitute azken erabakia.


Umeentzako arte-ikuskizun eskaintza zabala hartuko dute Areetak eta Itzubaltzeta/Romok aste-akabuan

Bihartik, barikutik, hasita, eta asteburu bitan zehar, haur eta familientzako aire zabaleko kultura-programazioa nagusi izango da Getxo udalerrian. TxikiFest izeneko jaialdiaren egitarauak hainbat diziplinatako arte eszenikoen doako ikuskizunak eta parte hartzeko ekintzak izango ditu, hala nola arte plastikoetako tailerrak, bertsolaritza eta ahozkotasun dinamikak, ginkanak, jolasguneak eta irakurzaletasuna sustatzeko guneak, besteak beste.

Lehenengo aste-akabuan, ekainaren 2tik 4ra bitartean, egitaraua Areeta eta Itzubaltzeta/Romo auzoetan garatuko da, kokapen irisgarrietan, hala nola Xake plaza eraberrituan, Santa Eugenia plazan eta Eskoletako plazan. Programazioan Getxoko, Bizkaiko, Euskadiko eta Estatuko erakunde eta konpainien lanak daude. Lehenengo egunean, ekainaren 2an, Bartzelonako La Baldufa Teatre konpainiaren Zeppelin ikuskizun ibiltariagaz hasiko da jaialdia, Bizkaia Zubitik Santa Eugenia plazaraino. Ondoren, publikoak Numenak (Yarleku Teatro) antzezlanaz gozatu ahal izango du Areetako Xake plazako aire zabaleko entzunareto berrian.

Bigarren eguneko goizean, hilak 3, zapatuan, Areeta zirku azoka tradizionala bihurtuko da Bambolea taldearen eskutik, kaseta eta zirku-joko tradizionalekin, eta publikoak familiei zuzenduriko Dantza Plaza ekitaldiaren saio berezia izango du, bertoko dantza taldeek bultzatuta, Eskoletako plazan. Arrastian, eskaintza Romo auzora pasatuko da, Iratxoen Kantu Sekretuak (Gookapi) musika-ikuskizunagaz, eta egunari amaiera emango zaio Glubs (Nacho Vilar Producciones) kalejira ibiltariagaz. Bertan, lau marinel zoro noraezean agertuko dira Santa Eugenia plazan, eta publikoak ontziratzeko portu bat aurkitzen lagundu beharko die.

Hurrengo egunean, hilak 4, domekan, animalia itxurako tamaina handiko txotxongilo artikulatu batzuek hiri-eremuan ezarriko dute beren kanpamendua. Animalia ikuskizunak (Sandal Productions) animalien portaera aztertzen duten naturzaleen kanpamentuak birsortzen ditu. Antzezpenaren ondoren, haurrek zurezko jolasak balira bezala jokatu ahal izango dute txotxongilo horiekaz, tipi estiloko denda betetako gune natural batean. Eguerdian, Dantzaz talde euskaldunak bere Menu ikuskizun ibiltaria ekarriko du eta Izaskun Rueda getxoztarrak antzerkia eta zirkua uztartzen dituen Bidaibizitzen obra. Arrastian, Tor eta Txoborro magoek TNT magia ikuskizuna eskainiko dute eta jardunaldiari amaiera emateko, Candido (La Nördika) zirku ipuina izango da.

Parte hartzeko ekitaldiak

Gainera, egunero, 17:00etatik 19:00etara, jarduera parte-hartzaileen txanda izango da. 0 eta 3 urte bitarteko haurtxoak ludoteka bat izango dute ekainaren 2tik 4ra. Era berean, 3 urtetik gorakoentzat irakurketa gune familiar bat egongo da, eta parte hartzeko gune horretan mota askotariko tailerrak ere egongo dira: ekainaren 2an, arte plastikoei buruzko horma-tailerra eta, hilaren 3an, bertsolaritza eta ahozkotasunari buruzko tailerra.

Datorren asteko asteburuan, ekainaren 9tik 11ra, TxikiFest Algortako parke eta plazetan izango da. Programazioa honako webgune honetan dago ikusgai: www.getxo.eus/txikifest.


Euskal Herriko Eskubide Sozialen Kartak bizitza garestitzearen aurka eta prezioak kontrolatzeko mugitzeko deia egin du

Bertzeren artean azaroaren 19an Hego Euskal herriko hiribuetan mobilizazioak izanen direla erran digu Endika Perezek.


Haatik konpainiak bost izendapen jaso ditu Max sarietan

Haatik Dantza Konpainia pasaitarrak bost izendapen jaso ditu XXVI. Arte Eszenikoetako Max Sarietan, ‘Ur’ eta ‘Ur bizitan’ ikuskizunengatik. Hogei kategorien artean lautan jaso dute aipamena: bana kaleko ikuskizun onena, dantza ikuskizun onena, eta produkzio lan onenen artean; eta bi gizonezko dantzari onenen zerrendan.

Izena emandako 529 (inoizko zifrarik altuena) ikuskizunetatik 168 hautatu dituzte Max sarietako lehen fasean; horietako bost, Haatikenak: ‘Ur’, kaleko ikuskizun onena bezala, eta ‘Ur bizitan’ honako lau merituengatik: dantza ikuskizun onena, produkzio lan onena, Jon Arsuaga gizonezko dantzari onena, eta Iñigo Etxeberria gizonezko dantzari onena.

“Ilusio handiz” jaso dute berria pasitarrek, lehen aldia baita arte eszenikoetako sari sonatuaren hautagai direna. Lehen fasea igarota, epaimahaiak edizio honetan parte hartuko duten hogei kategorietarako finalistak hautatuko ditu 168 horietatik.


Giro ederra lagun, txistulariek goizeresia egin dute

Bergarako txistulari bandak kalejira egin du goizean uda beteko giro ederra lagun zutela.


Joseba Azkarate: "Azkoitia moduko plaza batean jardun ahal izatea oso albiste pozgarria da"

2017an auto istripua izan zuen Joseba Azkaratek (Oñati, Gipuzkoa, 1987), eta tetraplegia du orduz geroztik. Dena den, bere buruari "ahalik eta muga gutxien" jartzen saiatzen da, eta duatloi egokituan murgilduta dabil; hain zuzen ere, munduan bera da duatloia jokatzen dutenen artean desgaitasun handiena duen pertsona. Azkoitri triatloi taldeak antolatuta, hainbat proba jokatuko dituzte apirilaren 30ean, horien artean Duatloi Supersprinta. Duatloi egokitua ere izango da lasterketa hori, eta han lehiatuko da Azkarate.

Apirilaren 30ean hainbat duatloi proba jokatuko dituzte Azkoitian, tartean, duatloi egokitua. Gogotsu al zaude han lehiatzeko?

Gogo handia dut, bai. Nire lesioa nahiko handia da, eta aurreko batean Azkoitiko probaren antolatzaileekin egon ginen lasterketa egokituan parte hartuko dugunok, hango ibilbidea zer-nolakoa zen ikusten, zerbait aldatu behar bazen edo. Txapela kentzeko moduko jarrera erakutsi dute antolatzaileek, arazo baten aurrean beti baitaude irtenbidea bilatzeko prest.

Azkoitian hainbat urtez jokatu izan dira duatloiak, baina proba egokitua estreinakoz egingo dute. Nola jaso duzu berria?

Oso-oso albiste ona da. Antxintxika triatloi egokituko kidea naiz ni, eta talde horren helburua da mundu osoak izan dezala kirola praktikatzeko aukera. Guretzat oso pozgarria da Azkoitia moduko plaza batean jardun ahal izatea. Gainera, antolatzaileak beti laguntzeko prest azaldu dira, eta zoragarria da, beraz.

Auto istripu baten ondorioz, tetraplegia duzu, eta giharren %13 mugitu ditzakezu.

Mundu osoan ni naiz duatloiak eta triatloiak egiten dituztenen artean desgaitasun handiena duen pertsona; horregatik izan ginen Azkoitian ibilbidea begiratzen, ikusteko lasterketan birak-eta nola eman ditzakegun. Normalean, duatloia egiten dutenak paraplegikoak izaten dira, eta nik tetraplegia dut. Oso lesio altua dudanez —C4-C6—, giharretan mugikortasun gutxi dut. Beraz, hor nabil, jardun eta jardun, burugogorkeriaz gauzak lortzen.

Zer dela-eta eman zenuen kirol hori praktikatzen hasteko jauzia?

Istripua izan eta gero, ospitalean handbike bat utzi zidaten, txirrindularitza eskuekin praktika nezan. Poliki-poliki, txirrindularitzaren arlo horretan sartzen hasi nintzen, baina bizikleta hura itzuli egin behar nuen. Bizitzaren kasualitatea: Aitor Rementeria triatleta nahiz triatloi antolatzailea eta ni elkartu, eta elkarlanean hasi ginen. Triatloian murgildu nintzen orduan, batez ere, osasun arrazoiengatik: izan ere, urak onurak ematen zizkidan, eta arnasa hartzen berriz ikasi behar izan nuenez, handbikeak horretan laguntzen zidan; atletismoaren bidez, berriz, gerria lantzen nuen. Hain zuzen ere, Antxintxika taldean kirolaren bidez osasuna bultzatu nahian gabiltza, triatloiak dituen onura horiek kontuan hartuta. Poliki-poliki, ni ere onura horiek igartzen hasi nintzen, eta duatloietan parte hartzeari ekin nion gero. Iaz, duatloi proba batzuk jokatu nituen, eta aurten, aurrenekoz Zumaiako Triatloia jokatzea espero dut.

Istripua baino lehen, egin al zenuen duatloirik?

Beti praktikatu izan dut asko kirola. 22 urtera arte esku pilotan aritzen nintzen, eta ondoren, maratoiak zein mendi lasterketa luzeak ere egiten nituen. Istripuaren ostean, berriz, ez nuen nahi kirola uztea.

Esan duzu halako lesio batekin lehiatzen den bakarra zarela munduan.

Iaz, Avilesen jokatu genuen Espainiako Txapelketa, eta han esan zidaten munduan ni nintzela halako desgaitasun batekin duatloian lehiatzen den bakarra. Halere, ez dit asko ardura horrek; ez diot garrantzirik ematen. Dena den, Zumaiako triatloia jokatzen badut, uste dut halako tetraplegia mailarekin egin duen aurrenekoa izango naizela.

Zer eskaintzen dizu duatloi egokituak?

Arnasa da niretzako. Azkoitiko Duatloia egitea erronka gisa izateak, esaterako, egunero mugiarazten nau. Kirola praktikatzen laguntzen dit horrek, baita osasuna hobetzen eta lagunekin egoteko oreka mantentzen ere; izan ere, arnasketa lantzen dut, eta bidaiatzea zein jendea ezagutzea ahalbidetzen dit. Psikologikoki esparru asko zabaldu dizkit duatloiak, eta fisikoki ere ondo mantentzen laguntzen dit.

Burugogorkeriaren eraginez aritzen zarela aipatu duzu. Eskerrak horri, ezta?

Bai, hala da. Halako istripu baten ostean, %99,9 buruak eragiten du; onartu behar duzu egoera berrian zaudela, eta erronka berriak hartuz, burugogorra izan behar zara. Ingurukoei laguntza eskatu eta aurrera egin behar da. Mugak norberak jartzen ditu, eta ahalik eta gutxien jarrita, hobe.

Azken urteetan asko aldatu al da kirol egokituen proben panorama?

Niretzat berria da mundu hau. Aitor eta biok duatloi egokituen kontuarekin hasi ginenean ohartu ginen ezjakintasun handia zegoela mundu horretan, hasi Espainiako Federaziotik eta Euskal Herrikoraino: ez ziren proba asko egiten, eta egiten zirenak paraplegikoenak ziren, beren lesioen barruan oso ondo zeudenenak. Baina mundu guztiak egin ahal izateko, nire moduko lesioa duen batek esaterako, ez dago probarik, eta horregatik aritzen gara proben ibilbideak ikusten. Esaterako, ezin dugu 180 graduko birarik egin, eta guk ditugun giharrekin, aldapa batzuk igotzea ere ezinezkoa da. Beraz, gauzak aldatzen ari gara, gure nahia baita mundu osoak kirola egin ahal izatea. Gainera, lasterketa bat egiteak prestaketa eskatzen du, betiere norbere burua estutu gabe; guretzat, kirola egitea ez da ahalik eta denbora onena egitea, baizik eta larunbata iritsi, hanbikea hartu eta buelta bat ematea. Ez dugu ahaztu nahi zer diren kirola eta kiroltasuna.

Debagoieneko Antxintxika triatloi taldeko kidea zara, baita kirol egokituko arloaren sortzaileetako bat ere.

Badira 20 urte Antxintxika triatloi taldea sortu zela. Aitorrek sortu zuen, mundu osoak kirola egiteko aukera izateko ideiarekin. Aitor eta biok elkartu ginenean, aurrera egiteko gogoak hala bultzatuta, beste adar bat sortu genuen; triatloi egokituarena.


Enpresa zonbiak orokortzeko arriskurik ez dago oraingoz, Elkargiren ustez

Elkarrekiko berme sozietateak ia 950 milioi euroko finantzaketa eman zien enpresei iaz. 9.000 enpresari eta 150.000 enpleguri eusteko laguntza da, «inoizko handiena»


Oiartzungo enpresa batean lan egiten duen garraiolari bat hil da istripuan

47 urteko garraiolari bat hil zen atzo, pasa den astelehen arratsaldean izandako lan istripuarengatik. Oiartzungo Gexa garraio enpresarentzako egiten zuen lan.

Astelehen arratsaldean Orozkoko (Bizkaia) gasolindegi batean gertatu zen istripua. Kamioiaren gondolan aurkitu zuen lankide batek, atzeko palek harrapatuta. Beirazko pieza erraldoia zeramaten, eta sistema hidrauliko batek eusten zion.

UGT sindikatuak lan munduko istripu tasa “jasangaitza” salatu du. Gainera, garraio enpresetan segurtasun neurriak indartzea eskatu dute.

Antzeko hitzekin mintzatu da LAB. Gogorarazi dute Euskal Herrian lanean hil den 26. pertsona dela. Garraio sektorean dauden “lan baldintza prekarioak” jo dituzte istripuen iturburu gisa. Eusko Jaurlaritzari exijitu diote langileen lan baldintzak zein segurtasuna hobe ditzan.


Tratu txarrak salatzearen beharra azpimarratu du Ertzaintzak

Indarkeria matxista dela eta ia 5.000 emakumek jasotzen dute egun Euskal Autonomia Erkidegoan Ertzaintzaren babesa.


Poliziak ez du Murchanteko hiltzailea aurkitu oraindik

Lerro hauek idazteko orduan, Maria Pilar Berrio Jimenezen ustezko hiltzailea ez dute atxilotu oraindik. Jimenez asteazken goizean hil zuten labana batekin, 9 eta 5 urteko seme-alaben aurrean, Nafarroako Murchante herrian. Ustezko hiltzailea Zumarragan familia duen P. M. R. J. da.Asteazken arratsaldean Ertzaintzak kontrola ezarri zuen Zumarragako Eitza auzoan eta ustezko hiltzailearen familiaren etxean egon zen.Ustezko hiltzaileak Donostiako Amara auzoko pentsio batean eman zuen asteazkenetik ostegunerako gaua. Harrerakoak ez zion susmo txarrik hartu, baina ostatu hartu duten guztien zerrenda poliziari ematera behartuta daude eta hori egin zutenean alarma piztu zen.Ertzainak pentsiora joan zirenerako, Ruiz ez zegoen bertan. Pentsiotik atera zenean, taxi batean Errotaburura joan zen eta ondoren tailer batean zegoen Seat Leon urdin bat lapurtu zuen.Auto hori Ertzaintzaren errotulatu gabeko auto bat da. Ertzaintzak hainbat kontrol ezarri zituen Donostialdean. Ustezko hiltzailearen autoa, berriz, Legazpiko Bikuña industrialdearen ondoan aurkitu zuten.Ertzaintza eta Foruzaingoa elkarrekin lan egiten ari dira. Bilaketa zorrotza egiten ari dira eta ustezko hiltzaileak Europa mailako atxiloketa agindua du bere gain. Ruizi 1998ko Ikaztegietako gasolindegiko hilketa leporatu zioten, baina absolbitu egin zuten proba faltagatik.KontzentrazioakInstituzioek, tartean Zumarragako Udalak eta Gipuzkoako Foru Aldundia, Murchanteko hilketagatik «samina» eta «gaitzespenik irmoena» azaldu dute.Gainera, hainbat mobilizazio egin dira eta egingo dira. Atzo eguerdian bost minutuko kontzentrazioa egin zuten Gasteizko udaletxearen aurrean (Berrio bertakoa zen). Ataunen ere kontzentrazioa egin zuten, udalak deituta.Gaur Beasainen eta Lazkaon egingo dituzte elkarretaratzeak. Beasaingoa 20:00etan izango da, Erauskin plazan. Lazkaokoa, berriz, 19:00etan plazan.


Alaves - Reala, 2022ko urtarrilaren 2an; Osasuna - Athletic Club, hilaren 3an

Santander Ligak 18. eta 19. jardunaldietako partiden datak eta ordutegiak publikatu ditu.

Santander Ligak 18. eta 19. jardunaldietako partiden datak eta ordutegiak publikatu ditu astelehen honetan. Ligako 18. jardunaldia abenduaren 17a eta 20a artean jokatuko da; 19. jardunaldia, aldiz, abenduaren 31a eta 2022ko urtarrilaren 3a artean.

18. jardunaldiari dagozkion Rayo Vallecano - Alaves (14:00etan) eta Reala - Vila - real (16:15ean) neurketak abenduaren 18an (larunbata) jokatuko dira. Egun bat beranduago, abenduaren 19an (igandea), Athletic Club - Betis (16:15ean) eta Getafe - Osasuna (18:30etan) norgehiagoken txanda izango da.

19. jardunaldian bi euskal derbi egongo dira. Alaves - Reala partida 2022ko urtarrilaren 2an (igandea) jokatuko da, 18:30ean, Mendizorrotzan. Osasuna - Athletic Club neurketa 2022ko abenduaren 3an (astelehena) jokatuko da, 21:00etan, Sadarren.

Santander Ligako 18. jardunaldiko partiden datak eta ordutegiak:

Abenduak 17, ostirala:

Celta - Espanyol (21:00ean)

Abenduak 18, larunbata:

Rayo Vallecano - Alaves (14:00etan)

Reala - Vila-real (16:15ean)

Bartzelona - Elx (18:30ean)

Sevilla - Atlético Madril (21:00etan)

Abenduak 19, igandea:

Granada - Mallorca (14:00etan)

Athletic Club - Betis (16:15ean)

Getafe - Osasuna (18:30ean)

Real Madril - Cadiz (21:00etan)

Abenduak 20, astelehena:

Levante - Valentzia (21:00etan)

Santander Ligako 19. jardunaldiko partiden datak eta ordutegiak:

Abenduak 31, ostirala:

Valencia - Espanyol (16:15ean)

2022ko abenduak 2, igandea:

Getafe - Real Madril (14:00etan)

Atletico Madril - Rayo Vallecano (16:15ean)

Elx - Granada (16:15ean)

Alaves - Reala (18:30ean)

Betis - Celta (18:30ean)

Mallorca - Bartzelona (21:00eatn)

2022ko abenduak 3, astelehena:

Vila-real - Levante (19:00etan)

Osasuna - Athletic Club (21:00etan)

Cádiz - Sevilla (21:15ean)


Aginagakoaren ostean, Usurbilgo Pala Txapelketa

Usurbilgo festak bitarte luzatuko den pala txapelketan izen-emateko epea zabaldu dute antolatzaileek.

Amaitu da azken hilabetean jokoan izan den Agiña Winter Series pala txapelketa. Bukatu orduko, hurrengoa abiatuko da, udalerri mailakoa. "Badator Usurbilgo Pala Txapelketa", iragarri dute antolatzaileek. Usurbilgo jaien hasierara arte luzatuko den ekimenerako izen-ematea zabaldu dute dagoeneko. Inskripzioak apirilaren 9a baino lehen bideratu beharko dira, Txiribogan jarrita egongo den orrialdean. Bikote bakoitzak 10 euro ordaindu beharko ditu.

Araudia

Parte hartzeko hainbat arau finkatu ditu antolakuntzak. Hasteko, "txapelketaren formatua izen-emate kopuruaren araberakoa izango da", ohartarazi dute. Lehenbizi ligaxka modukoa jokatuko dute, eta ondoren, kanporaketei tartea egitea aurreikusia dute. Binaka jokatuko den txapelketa izango da. Jokalariek 16 urte izan beharko dituzte gutxienez. Bikoteko batek behintzat Usurbilen erroldatua egon beharko du, eta gehienez, bakarra izango da palan federatua. Horrez gain, "bikoteko batek ezingo balu jokatu, ordezko batek jokatu ahalko luke (txapelketan parte hartzen ari ez den norbait). Bikoteko biak ezingo dira ordezkoak izan, bestela 22-0 galdutzat emango da partida".

Txapelketako neurketei dagokienez, partidak "kantxa osoan jokatuko da. Sakea lautik laura" izango dela ohartarazi dute antolatzaileek. Neurketak "ostegun eta ostiral iluntze eta gauetan jokatzea aurreikusten da". Azken partida, finala alegia, ekainaren 29an izango da, Usurbilgo festen baitan.


Musikaz Blai, Nafarroako ipar mendebaldean euskarazko musika zabaltzeko ekimena

Gure eremu geografikoan ezagunak edo erreferentzialak diren hainbat herritarrek proposatutako euskarazko kantu zerrendak zabalduko dira kanal honetan, bertako komunikabideen eta elaide.eus webgunearen bitartez. Bereziki gazteen artean baina baita publiko orokorrari begira ere zabaldu nahi den ekimena da. Hiru herritarrek proposatutako kantu zerrendekin abiatzen da.

Honako hauek dira ekimen honen helburuak:

Euskarazko musika zabaltzea eta entzule berriak irabaztea.

Euskaraz aritzen diren eskualdeko musika proposamenak gizarteratzea.

Euskaraz aritzen diren musika talde eta estilo berriak gizarteratzea .

Euskarazko musika proposamenen aniztasuna gizarteratzea (musika estiloak, emakumeen presentzia, belaunaldi ezberdinak…).

Abiatzeko hiru kantu zerrenda

Ekimena abiatzeko hiru herritar hauek proposatutako kantu zerrendak eman dira argitara:

Irantzu Pastor Ordoki, argazkilaria (Lesaka)

Arkaitz Mindegia Baleztena, musikaria (Aurtitz)

Aritz Ganboa De Miguel, artzaina (Arruazu)

Ondoko hilabeteetan herritar gehiagok egindako kantu zerrendak gehituko zaizkio egitasmoari.

Zerrenden zabalkundea

Kantu zerrendak tokiko komunikabideen webguneetan egonen dira edonoren eskura. Zehatzago erran.eus, guaixe.eus eta amezti.eus agerkari digitaletan, baita elaide.eus webgunean ere. Halaber, erakunde antolatzaileen webguneetan ere topatu ahalko dira kantu zerrendak.

Erakunde antolatzaileak

Baztango Udala-Euskara Zerbitzua

Bortzirietako Euskara Mankomunitatea

Malerrekako Mankomunitatea-Euskara Zerbitzua

Nafarroako Iparraldeko Euskara Mankomunitatea

Sakanako Mankomunitatea-Euskara Zerbitzua


Lan mundurako sarbidea erraztu nahian

Formazioa eta lana uztartuz, langabeentzako tailerra paratu du martxan Malerrekako Mankomunitateak Nafarroako Enplegu Zerbitzuaren laguntzarekin. Apirilaz geroztik 17 eta 60 urte bitarteko hamabi lagun parte hartzen ari dira eta irailaren 29an bukatuko dute.

Langabezian daudenei lan mundurako sarbidea errazteko bidea ireki dute Malerrekan. Zehazki, Nafarroako Enplegu Zerbitzuak bultzatutako proiektuarekin bat egin du Malerrekako Mankomunitateak, eta horri esker, apirilaz geroztik, langabezian zeuden hamabi herritar formazioa eta enplegua uztartzen dituen tailerrean parte hartzen ari dira. Nolabait errateko, ikasten eta lanean ari dira, soldataren truke. Ekimen berritzailea da eskualdean, Nafarroako bertze eremu batzuetan, Iruñerrian eta Erriberan bereziki, ohikoa bada ere, halako zerbait egiten duten lehenbiziko aldia baita hemen inguruan. Proiektuaren inguruko xehetasun bila jo du TTTIPI-TTAPAk Malerrekako Mankomunitatera eta Jon Telletxea Juanena Beintza-Labaiengo alkate eta Malerrekako Mankomunitateko lehendakariak eta mankomunitateak tailerra koordinatzeko kontratatu duen Iratxe Etxenike Sarratea baztandarrak esplikatu dituzte proiektuaren nondik norakoak. Tailerrean parte hartzen ari diren Gustavo Salazar Galarregi bortziritarra eta Karmele Martin Camara saldiastarra ere mintzatu dira.

Abiapuntua

Nafar Lansare-Nafarroako Enplegu Zerbitzuko arduradunaren eta CNAI Nafarroako Ikaskuntzarako Guneko kideen bitartez izan zuten tailerra egiteko dirulaguntza deialdiaren berri eta pausoa ematera ausartu ziren. Mankomunitateko lehendakariaren arabera, «udal bakarrarentzat gehiegizkoa zela ikusita, Malerrekako herri guztien artean zerbait egiten ahal genuela adostu genuen». Dioenez, «presaka egin genuen, eta hasieran, gurea langabezia tasa ttikiena duen eremuetako bat izanda, taldea osatzeko zailtasunak izanen genituela pentsatu genuen. Baina ez zen horrela izan. Azkenerako taldea osatu genuen eta kontent gaude».

17 eta 60 urte arteko 12 lagun

Izen ematearen arrakastaren seinale dira datuak. Etxenikek adierazi duenez, «gehienez hamabi lagun onar zitezkeen tailerrean, eta hasmentatik 18 batek eman zuten izena. Jendeak izena eman eta eman segitu zuen eta azkenerako 23-24ra ailegatu ziren. Tailerra hasi ondotik ere interesatu da jendea». Azkenean hamabirekin egin zuten aitzinera: «Gehienak Malerrekakoak dira, baina badira Baztandik, Bertizaranatik, Bortzirietatik eta Ultzamatik datozenak ere», dio koordinatzaileak.

Adin tarteari eta generoari dagokionez, berriz, «denetarik» dagoela dio Etxenikek: «Badira 17 urtetik hasi eta 60 urtera bitartekoak». Onartu duenez, «hasmentan adin tarte zabal horrek beldurra» ematen zion: «Gazteak alde batera eta helduak bertze aldera geldituko ote ziren beldur nintzen, baina elkarren artean nahasi dira eta aberasgarria izaten ari da. Denak diferenteak dira, eta horrek berak aberasten du».

Generoari ere erreparatu diote: «Aniztasuna kontuan hartzen saiatu gara. Halako tailerretan normalean emakumeen parte hartzea arras ttikia izaten da, baina gure kasuan bortz emakumezko eta zazpi gizonezko dira eta harro egoteko modukoa da».

Baldintzak

Tailerra egiteko «100.000 euro baino gehiagoko» proiektua aurkeztu dute Nafarroako Enplegu Zerbitzuaren dirulaguntza deialdira. Etxenikek esplikatu duenez, ekainean zati bat sartzeko aukera eman digute, baina gainerakoan, Malerrekako Mankomunitatea diru guztia aitzineratzen ari da. Proiektua akitzen denean emanen dute gainerakoa».

«Guttieneko helburu batzuk bete behar dira, eta horren araberakoa izanen da hartuko dugun dirulaguntza»

Jon TELLETXEA, Malerrekako Mankomunitateko lehendakaria

Zenbatekoa izanen den, ordea, ez dakite; «guttieneko helburu batzuk bete behar dira, eta horren araberakoa izanen da hartuko dugun dirulaguntza», aipatu du Telletxeak. «Taldea osatu behar duzu, baina talde horrek baditu betebeharrak. Ez badituzte betetzen edo alde egiten badute, laguntzak murriztuko dizkigute». Bete beharreko baldintza horietako batzuk azaldu ditu koordinatzaileak: «izena emandakoen guttieneko parte hartzea bermatu behar da, lan munduan guttieneko sarbidea bermatu behar diegu eta horretarako enplegu bulegoarekin harremanetan gaude, tailerrean gizarteari ekarpen bat egin behar diote... Gure kasuan, udalei laguntza ematera bideratu dugu proiektua, baina bertze toki batean jantoki sozial bat egiten ari dira, bertze batean abandonatutako animalientzako aterpe bat...».

Lorezaintza eta pintura lanak

Sei hilabeteko tailerrean bi gai zehatzetan jarri dute arreta: lorezaintza eta pintura lanak. Telletxeak esplikatu duenez, «tailerra martxan paratu genuenean, udal ordezkariak elkartu ginen eta gehienbat lorezaintzako lanak, eta pintura lanak izaten ditugula ikusi genuen. Horregatik erabaki genuen tailerra bi gai horietara bideratzea».

Doneztebeko Herriko Etxearen atarian lorategia egin dute.

Eta gai horien bueltan, ikasiz eta lana eginez ari dira. Apirilean hasi ziren eta sei hilabeteren buruan, irailaren 29an, borobilduko dute. 08:00etatik 15:00etara biltzen dira eta Etxenikek erran duenez, «apirilean lorezaintzari buruzko formazioarekin hasi ziren; maiatzean formazioa lanegunekin txandakatzen hasi ziren; ekainean pintura lanei buruzko formazioa hartzen hasi ziren, baina irakasleak praktikoa izatea nahi zuenez, praktikan ere aritu ziren. Uztailaren 14tik aitzinera, lanean hasiko dira, eta taldeka banatuta, astelehenetik ortziralera herriz herri ibiliko dira, irail akabaila bitarte». Telletxeak gaineratu duenez, «herriko langileek edo udal ordezkariek bideratuko diete zer egin».

Ekainean Donamariako Txarutako txabolak margotzen aritu ziren parte hartzaileak.

Soldatarekin

Parte hartzaileak soldataren truke ari dira, mankomunitateak kontratatuta. Eta hori da, lehendakariaren hitzetan, «tailerra erakargarri egiten duen beste puntua»: «Formazioa eta praktikak egiten ari diren bitartean, lanean ariko balira bezala nomina bat dute, nahiz eta ttikia izan. Hori gabe, zaila izanen litzateke jendea animatzea». Gehitu duenez, «beharbada formazioa soldata ttiki batekin egitea da bidea; deus kobratu gabe epe luzeko formazioa egitea ez baita egingarria». Eta gisa berean, «hutsik dauden lan batzuk betetzeko» balio izaten ahal duela iruditzen zaio Beintza-Labaiengoari: «Baso lanak, zurgin lanak... Badira hainbat arrazoirengatik betetzen ez diren lanpostuak, besteak beste, urteetan ez direlako baloratu. Lan horiek hor segitzen dute eta tailer hauek jendea prestatzeko balio izaten ahal dute».

«Bertze udalei animatzeko deia eginen nieke»

Iratxe ETXENIKE, koordinatzailea

Halako tailerrak beharrezkoak ikusten dituzte bai Telletxeak, bai Etxenikek, eta langabeei ateak irekiko dizkiela iruditzen zaie. Eta hasitakoak ereiten segi dezan, Malerrekatik kanpo zabaldu dute deia; alde batetik, langabezian daudenei; «Halako proiektuen berri izanez gero, zalantzarik gabe animatu daitezela. Parte hartzeak onura haundiak ekarriko dizkie», nabarmendu du koordinatzaileak. Eta bertzetik, udalei begira jarri da: «Malerrekako Mankomunitateak apustu garrantzitsua egin du, ezagutzen ez duen bidea ireki du. Iruñerrian eta Iruñetik beheiti badute esperientzia halako proiektuekin, baina Malerrekan oinarririk gabe atera dute aitzinera. Horregatik txalotzekoa iruditzen zait egin duen apustua. Inguruko udalei animatzeko deia eginen nieke».

«Helburu noblea duen egitasmoa da»

Jon TELLETXEA, Malerrekako Mankomunitateko lehendakaria

Telletxeak oroitarazi du «helburu noblea» duen egitasmoa dela, «langabezian dauden herritarrei eta denbora berean eskualdeari laguntzen diolako». Aitortu du «azken emaitzei» begira daudela, «baina ongi ateratzen bada, eta berriz ere holako deialdiren bat baldin bada eta jendea prest baldin bada, zergatik ez errepikatu?». Etxenikek garbi du; gizarte mailan egiten duen ekarpena ikusita, «pena litzateke hurrengo urteetan segidarik ez izatea».


FISIKOA GALARAZITA, ELEKTRONIKORA JO

Liburutegien itxieraren ondorioz, liburu digitalen maileguak nabarmen ugaritu dira Araba, Bizkai eta Gipuzkoako eLiburutegian eta Nafarroako eBiblion. Martxotik maiatzera arte goia jo zuten, eta, ordutik jaitsi egin diren arren, pandemia aurreko aleak halako bi mailegatu ziren 2020ko bigarren erdian.


Eskubaloian aritzeko zita gaztetxoek gaur goizean, Atsegindegin

Eskubaloiaren Astea ospatuko dute datozen egunetan Gipuzkoan, eta bi geldialdi egingo ditu Urumea bailaran. Gaur bertan, eskubaloian aritzeko hitzordua daukate gaztetxoek, goizeko 10:30etan hasita, Hernaniko Atsegindegi plazan. Benjamin, alebin eta infantil mailako neska-mutilei dago zuzenduta bereziki. Eta datorren asteartean, Astigarragako kiroldegian jarri dute zita, arratsaldeko 18:00etan hasita. Bera Bera taldeko jokalariak egongo dira bertan, beraien esperientzia ezagutzera emateko. Emakumezkoen eskubaloiari zuzendutako saioa izango da, eta benjaminetatik jubeniletara, adin tarte guztietarako prestatu dute.


Enpresa baten jardun eztabaidagarriaz ohartarazi du Tolosaldeko Kontsumo Bulegoak

Hotelen eskaintzak eginez dei egiten duen enpresa batekin adi ibiltzeko eskatu dute; eskaintza egitearekin batera datu pertsonalak eskatzen dituztela eta arriskuaz ohartarazi dute.

Ociohoteles.com enpresaren salmenta praktika agresiboen inguruan ohar egin du KIUB, Tolosaldeko Kontsumitzaileen Informaziorako Udal Bulegoak. Espainiar estatuko hotelen eskaintzak biltzen dituen webgunea da, klub pribatu izaera duena. Emaitza, ordea, ez dator bat eskaintza egitean azaldutakoarekin, eta jarduera legezkoa den arren, arriskuaz ohartarazi dute.

KIUBek azaldu duenez, telefono bidez zuzenean jartzen dira harremanetan jendearekin, eskaintzaren berri emateko. "Dei nahasgarriak dira, ez baitituzte baldintzak argi eta garbi adierazten". Bazkide egitearekin batera, gau kopuru baten eskaintza egiten omen dute: "30 edo 40 gau, 150 euroren truke, esaterako".

Amua irentsi eta interesa agertuz gero, datu pertsonalak eskatzen dituztela azaldu dute, tartean, bankuko txartelarena. "Konturatzerako, eta oraindik bazkide egitea onartu ez arren, lehen kobrantza egiten dute". Gainera, eskaintzan interesa eduki lezaketen senide eta lagunen datuak eskatzen dituztela baieztatu du KIUBek .

Erreklamazio jartzean eta dirua itzultzeko eskatzean etortzen da arazoa. "Beren agente batek deituko duela esaten dute, dei hori, ordea, edo berandu iristen da edo ez da inoiz iristen". Horrela, diru itzulketa eskatzeko legezko epea agortzen da eta ezin izaten da dirua bueltan jaso.

Kontsumo Bulegoak ohartarazi du, horrelako dei bat jasoz gero, tentuz jokatzeko: "Ziurtasun guztia izan arte ez hartu erabakirik edota ez eman datu pertsonalik". Azaldu dutenez, "zerbitzuren bat kontratatuz gero, eta atzera egin nahi izanez gero, eskubidea duzu dirua itzultzea eskatzeko, kontratatu ondorengo 14 egunetan". Horretarako, ezinbestekoa da komunikazio frogagarri baten bidez kontratua atzera botatzeko eskatuz, zure eskaera enpresari bidaltzea. Behin hori eginda, Tolosaldeko Kontsumitzaileen Informaziorako Udal Bulegoak lagun zaitzake, kontsumoa@tolosaldea.eus helbidera idatzita edo 616 647 835 telefonora deituta.


‘Apaiz kartzela’ dokumentala emango dute igandean Herri Antzokian

Apaiz kartzela dokumentala emango dute igandean Legorretako Herri Antzokian, 18:00etan. 1968 eta 1976 urteen artean Zamorako apaizen kartzelan preso egon ziren lau apaiz presondegira itzultzen dira. Haietako batzuek 10 urtetik gorako zigorrak jaso zituzten frankismoaren errepresioa salatzeagatik. Konkordatu-kartzela hori Francok berak sortu zuen, Vatikanoarekin sinatutako Konkordatua baliatuta. Abadeentzako kartzela bakarra izan zen munduan. Apaiz horiek jasandakoa oinarri, ezezaguna den istorio hori berreskuratzen du dokumentalak.

Dokumentalaren ondoren, filmaren zuzendarietako bat den Ritxi Lizartzarekin eta kartzelaldia jasan zuen Xabier Amuriza apaizetako batekin solasaldia izango da.


Udako kirol ikastaroetarako 1.400 plaza eskainiko dituzte kiroldegietan

Donostia Kirolak kirol ikastaroen eskaintza bat jarriko du martxan ekainaren 6tik aurrera udal kiroldegietan. Ikastaroek hiru hilabeteko iraupena izango dute: ekaina, uztaila eta iraila. Abuztuan ez da saiorik izango.

Guztira, 1.400 plaza baino gehiago eskainiko dituzte hiriko udal-kiroldegietan programatu diren 104 ikastaroetan, honako jarduera hauekin: indoor zikloa, GAP, pilates, aerobik, latinzumba, padela, Cross Training eta TRX, beste batzuen artean. Berrikuntzen artean, Total body eta Total Training eskainiko dira. Inauguratu berri den Altzako Kiroldegiak ere bere jarduera eskaintza izango du, 150 plaza baino gehiagorekin indoor zikloko, Total body, Pilates, GAP eta beste jarduera batzuetako ikastaroetan.

Ikastaro horietarako izen-emateak online egin ahal izango dira maiatzaren 2tik aurrera, ahal dela Donostia Kirolaren webgunetik, baina Donostia Kirolaren bulegoetan eta udal kiroldegietan ere egin ahal izango dira. Ikastaro guztien informazio zehatza donostiakirola.eus webgunean kontsulta daiteke.


Langabeziak gora egin du ekainean Debagoienean

Gipuzkoako Lan Behategiak ekaineko langabezia datuen berri eman du, eta aurreko hilabetearekin alderatuz gero, hamabi pertsona gehiago daude lanik gabe bailaran.

Hain justu, 2.263 langabe zeuden maiatzean, eta, orain, 2.275 dira. Beraz, handiagoa da langabezia-tasa ere, igoera nabarmena izan ez den arren: zehazki, %7,40koa izan da ekainean.

Herrietako egoerari dagokionez, bost herritan egin du gora langabeziak: Antzuolan, bi langabe gehiago daude; Aramaion, bat; Aretxabaletan, hiru; Bergaran, lau; eta Eskoriatzan, zortzi. Elgetan eta Leintz Gatzagan berdin mantendu da kopurua, eta Arrasaten eta Oñatin behera egin du; hurrenez hurren, zortzi eta bi pertsona gutxiago daude lanik gabe.

Ehunekoei erreparatuz gero, ordea, Arrasaten dago langabezia-tasa handiena; ia hamar puntukoa da. Gutxien, berriz, Aramaion: %0,72koa.


Gutxienez 31 hildako eragin ditu Myanmarko armadaren azken erasoaldiak

Euren etxebizitzak utzi dituzte Depayin eskualdeako 10.000 biztanlek. Armadak 880 lagun hil ditu otsailaren 1eko estatu kolpetik, AAPPren arabera.

Asteburuak ondorio larriak utzi ditu Myanmarko Depayin eskualdean. Armadak ofentsiba bat hasi du eremuan, eta 31 lagun hil dituzte, gehienak FDP Depayingo Herri Defentsarako Indarretako kideak. Horrez gain, 10.000 lagunek euren etxebizitzetatik ihes egin behar izan dute. Izan ere, otsailaren 1ean estatu kolpea gauzatu zutenetik, junta militarraren aurkako manifestazioak areagotzeaz gain, nabarmen egin dute gora armadaren eta mugimendu independentisten aurkako borrokek.

Armadaren eta herrialdeko junta militarraren aurkako milizien arteko borrokak ostiralean hasi ziren Myanmar iparraldeko eremu hartan. FDPk salatu dutenez, 150 militar inguruk Stpyarkyin hartu zuten, eta «armamentu astuna» erabili herritarren aurka. Larunbatean eman ziren liskarrik handienak, eta orduan hil zituzten herritar gehienak, FDPk jakinarazi duenez: «Gorpuak jasotzera joan zirenek 31 zenbatu zituzten». Halere, hildako gehiago egon daitezkeela uste dute.

Global New Light of Myanmar egunkariaren arabera ─junta militarraren aldekoa da─, soldaduek «terrorista armatuen» erasoak jasan zituzten ostiralean, Depayinen, Minginen, Kawlinen eta Htigyaingen. Denak ere iparraldeko Sagaing estatuko eremuak dira. Eraso horietan militar bat hil zela jakinarazi dute, eta beste sei zauritu.

Otsailaren 1eko estatu kolpetik, junta militarraren aginduetara dauden segurtasun indarrek 880 lagun hil dituzte, AAPP Preso Politikoen Babeserako Erakundearen arabera. Horrez gain, 5.104 lagun atxilotu dituzte, iazko iraileko bozetan iruzurra egiteagatik eta kolpearen aurkako protestetan parte hartzeagatik.

Atxilotuen artean daude otsailera arte agintean zegoen NLD Demokraziarako Liga Nazionaleko buruzagiak ere. Alderdi hark aise irabazi zituen bozak, baina herrialde armadak ez zituen ontzat jo, eta hainbat delitu egozten dizkie. Auzitegitik hainbat aldiz igaro behar izan dutenen artean dago NLDko lider eta Myanmarko Estatu kontseilari ohi Aung San Suu Kyi. Besteak beste, istiluetara bultzatzea, ustelkeria, koronabirusaren aurkako neurriak ez errespetatzea eta inportazio eta esportazio legeak urratzea leporatzen dizkiote.

NBE Nazio Batuen Erakundeak eta Asean Asiako Hego-ekialdeko Nazioen Erkidegoak hainbat aldiz eskatu diote Myanmarko junta militarrari «herritarren aurkako erasoak» geratzeko, baina, apirilaren hasieran su-eten bat iragarri arren, haiek ez dira eten. Nagusiki Kachin eta Karen estatuetako mugimendu independentisten aurkako borrokak eta aire erasoak izan dira, baina herrialde osora hedatu dira.


Hasi dira finala jokatzen

Jokin Altunak eta Erik Jakak igandeko partidarako pilotak aukeratu dituzte. Gustura azaldu dira materialarekin. Biek funtsezkotzat jo dute lehian agintzea

Elkar zorionduz, goratuz, eta elkarrekin bizi izandako makina bat une eta anekdota gogoratuz. Halaxe pasatu dituzte azken egunak Jokin Altunak eta Erik Jakak. Lagun minak izanik, espero zitekeen halakorik. Elkarrekin ere entrenatu ziren atzo. Baina kito. Altunak berak BERRIAri iragarri zion bezala, mugarri izan da igandeko buruz buruko finalaren pilota aukeraketaren bezpera. Gaur azaldu duenez, ez zuten hitz egin finalaz. Entrenatu besterik ez zuten egin. Finala jokatzen hasiak ziren.

Eta gaur osatu dute lehen egitekoa finalari begira: pilotak aukeratu dituzte, Bilboko Miribilla frontoian. Kantxara irten bezain laster utzi dituzte bazter batean lagun handi baten aurka jokatzeak eragindako sentimendu festa. Euren jokoa egiteko eta aurkariari min gehien egiteko pilotak aukeratu behar zituzten. Azkar egin dute, saskian zegoena gustuko izan duten seinale. Jakak amaitu du aurrena lana. «Sorta oso ona zen. Denetarik zegoen, biziagoak, baxuagoak, eta segituan topatu ditut nahi nituen pilotak: frontisean oso biziak ez direnak, baina biziak direnak zorua ukitzean. Jokinenak ere gustatu zaizkit». Altuna III.a ere «gustura» azaldu da, bai hark aukeratutako pilotekin, baita Jakak hautatutakoekin ere.

Amezketakoak (Gipuzkoa) seigarren finala du, bigarrena buruz burukoan. Lizartzakoak (Gipuzkoa), ordea, lehen finala du. Alde handia dago. Horrek faborito egiten duen galdetuta, Altuna III.ak hark buruz buru jokatutako aurreneko finala ekarri du gogora, 2018an, Aimar Olaizolari irabazitakoa. «Nik lehen finala nuen buruz buru, eta Aimarrek hamargarrena. Eta txapelketa guztiak kontuan hartuta, nik bigarren finala nuen, eta berak 25.a. Eta irabazi egin. nuen. Estatistikek ez dute partidarik irabazten».

Badaki zeintzuk diren Jakaren indarguneak: «Asko ari da sakatzen; eskuinarekin biparetak egiten asmatzen ari da; eta airez, beti izan da indartsua. Oso txapelketa osoa egiten ari da». Argi du non egongo den gakoa: «Final honetan agintzen ez duenak ez du irabaziko. Garrantzitsua izango da agintzea: pilotari abiadura ematea eta partidaren erritmoa nik zehaztea».

Halako partidatan eskarmenturik ez, baina ilusioa soberan du Jakak. «Oso pozik ari naiz bizitzen astea. Bi pilotari bakarrik irits daitezke finalera, eta zoriontsu naiz haietako bat naizelako. Igandea ailegatzeko gogoz nago. Ondo nago. Ea txapela Lizartzara eraman dezakedan».

Jakak ere funtsezkotzat jo du partidan agintzea: «Bere jokoa ondoen egiten duenak eta ekimena eramaten duenak asko izango du irabazia. Jokatzen ari garen erritmo bizia kontuan hartuta, defentsako lanean denbora asko eginez, oso zaila da irabaztea. Nik argi dut zer egin behar dudan Jokini min egiteko: nire armak erabili. Jokin ez da eskasa ezertan. Ezin dut oparirik egin, eta aukera txikiena aprobetxatzen saiatu behar naiz».


Zabalik dago Mintzalagun programan izena emateko epea

Parte hartzea doakoa da, eta xedea euskaraz dakitenak eta ikasten ari direnak batzea da, euskaraz aritzeko.

Abian da 2021-2022 ikasturteko Urola Kostako Mintzalagun Programa. Egitasmoaren helburua da euskaraz dakiten pertsonak –bidelagunak– eta euskara ikasten ari direnak –bidelariak– elkartzea, astean ordubetez, hiruzpalau laguneko taldetxoetan, euskaraz aritzeko.

Mintzalagun ekimena aukera aparta eskaintzen dio euskara praktikatu nahi dutenentzat, baina norekin egin ez dutenentzat. Aldi berean, oso egitasmo interesgarria da euskaraz lagun berriak egin eta euskara ikasten ari direnei lagundu nahi dieten herritarrentzat.

Hori horrela, bidelari edo bidelagun izan nahi dutenek zabalik dute Mintzalagun programan parte hartzeko izen-ematea. Horretarako Urola Kostako AEK euskaltegiarekin edo Zarauzko Udal Euskaltegiarekin harremanetan jar daiteke; 625 48 52 15 telefono zenbakira deitu, urolakosta@aek.eus posta elektronikora idatzi edo mintzalagun.blogspot.com ataria bisitatu. Parte hartzea doakoa da, eta hamaika abantaila jasoko dituzte erabiltzaileek, direla deskontuak, direla opariak. Gainera, izena ematen dutenen artean hamar sari-kutxa zozkatuko dituzte hilero.

Egungo egoera dela-eta, beharrezko prebentzio-neurri guztiak hartuko dituzte mintzapraktika taldeetan eta ekitaldi guztietan. Horrez gain, aurrez aurreko eskaintza osatze aldera, urriaren amaieran online taldeetan parte hartzeko aukera eskainiko dute. Edonola ere, tarteka, aparteko jarduera osagarriak ere antolatuko dituzte: hitzaldiak, txangoak, irakurzale-klubak...


Doneztebarrek auzolanean berritu dute Zazpigurutzeko parkea

Herritarrek egin duten auzolanari esker, Zazpigurutzeko parkea eraldatuta eta berrituta gelditu da: zola aldatu, margotu eta beste jolas batzuk gehitu dizkiete. Udalak lanean aritu diren familia guztiei egindako lanarengatik eskerrak eman nahi izan dizkie.


Oronoz-Mugairiko parajeen izenen kartelak paratu dituzte auzolanean

Herritarrak azaldu dutenez, «ohartu ginen adineko jendeak paraje aunitzen izenak badakizkiela, baina guk gero eta gutiago, eta desagertzen ari dira». Horregatik, herriko inguruak seinaleztatzen aritu dira auzolanean asteburuan

Argazkiak: Gurutze Aizpuru

Adineko jendearekin egon ondotik, parajeen izenak bildu zituzten, eta Manolo Inziarte herriko zurginak egin zituen kartelak. Auzolanean paratu zituzten letrak zuran, eta joan den larunbatean bi kuadrilla mendietako parajeen izenak paratzen aritu ziren. Ondotik hamaiketakoa egin zuten denek, Jorge Oteiza eta Pello Gastearenarekin sukaldari.


Emakumeen Eguna antolatzeko asanblada irekia deitu dute Leioan

Sutea Leioako gazte talde feministak herri-batzar irekia deitu du martxoaren 8an egingo diren ekintzak antolatzeko. Osasun baldintzak direla eta bilera modu telematikoan egingo dute, otsailaren 18an, 20:00etan, honako lotura honetan.


Larrineko industria-gunea

Larrineko industria-gunea egiteko proiektua martxan dago. Udaletik adierazi dutenez, "proiektuaren Plan Partziala onartuta dago eta orain Hiritartzea Proiektua bideratzen" ari dira. Larrineko industria-gunea 210.756 metro koadroko gunea izango da. Proiektuaren bideoa aurkitu dugu Youtube bideo atarian.


Kamnak bereganatu du Etnan amaitu den etapa eta Juan Pedro Lopez da Giroko lider berria

Lennard Kamna eta Juan Pedro Lopez ihes eginda iritsi dira azken metroetara, eta alemaniarrak erdietsi du garaipena. Bigarren izan den txirruindulari espainiarrak maglia arrosa jantzi du. Pello Bilbao eta Mikel Landa faboritoen tropelean helmugaratu dira.

Lennard Kamnak (BORA-hansgrohe) irabazi du Italiako Giroko laugarren etapa, astearte honetan (maiatzak 10) Avola eta Etna artean egin dena, eta 172 kilometroko ibilbidea izan duena. Bigarren izan den Juan Pedro Lopez (Trek-Segafredo) da lasterketako lider berria.

Ihes eginda iritsi dira azken metroetara Kamna eta Lopez. Bi txirrindularien artean erabaki da garaipena; Lopez ia erori egin da azken bihurgunean, metro batzuk galdu ditu Kamnarekiko eta alemaniarrak erdietsi du garaipena. Juan Pedro Lopezek bigarren postuan gurutzatu du helmuga, eta liderraren maglia arrosa jantzi du. Rein Taaramae (Intermarche - Wanty - Gobert Materiaux) izan da hirugarren, 34 segundora.

Etapako hasierako kilometroetan Miguel Angel Lopezek (Astana) lasterketa utzi behar izan du, min hartuta. Ondorioz, Giroa irabazteko faboritoetako bat zen kolonbiarra jokoz kanpo geratu da.

Faboritoen tropelean heldu dira Pello Bilbao eta Mikel Landa Bahrain Victorious taldeko txirrindulariak. Bi euskal txirrindulariekin batera irits dira, Ricahrd Carapaz, Hugh Carthy, Ivan Ramiro Sosa, Alejandro Valverde, Joao Almeida, Jai Hindley, Wilco Kelderman, Thymen Arensman, Giulio Ciccone, Santiago Buitrago eta Emanuel Buchmann.

Sailkapen nagusiko lehen postuan da Juan Pedro Lopez, eta 39 segundo ateratzen dizkio bigarren den Kamnari. Hirugarren da Taaramae, 58 segundora. Laugarren postuan dago Simon Yates liderrarekiko 1'42"ra. Pello Bilbao zazpigarren postuan da, 2 minutura. Hamabigarren postuan kokatuta dago Mikel Landa, Lopezekiko 2'15"era.

4. etapako sailkapena:

1 - KÄMNA Lennard (BORA) 4:32:11

2 - LOPEZ Juan Pedro (Trek) d. b.

3 - TAARAMÄE Rein (Intermarché) + 34"

4 - MONIQUET Sylvain (Lotto) + 2'12"

5 - VANSEVENANT Mauri (Quick-Step) d. b.

6 - LEEMREIZE Gijs (Jumbo-Visma) + 2'31"

7 - CARAPAZ Richard (INEOS) + 2'37"

8 - BARDET Romain (DSM) d. b.

9 - BILBAO Pello (Bahrain) d. b.

10 - ALMEIDA João (UAE Team Emirates) d. b.

11 - LANDA Mikel (Bahrain) d. b.

12 - VALVERDE Alejandro (Movistar) d. b.

Sailkapen nagusia:

1 - LOPEZ Juan Pedro (Trek) 14:17:07

2 - KÄMNA Lennard (BORA) + 39"

3 - TAARAMÄE Rein (Intermarché) + 58"

4 - YATES Simon (BikeExchange) + 1'42"

5 - VANSEVENANT Mauri (Quick-Step) + 1'47"

6 - KELDERMAN Wilco (BORA) + 1'55"

7 - BILBAO Pello (Bahrain) + 2'00"

8 - ALMEIDA João (UAE) d. b.

9 - PORTE Richie (INEOS) + 2'04"

10 - BARDET Romain (DSM) + 2'06"

11 - CARAPAZ Richard (INEOS) d. b.

12 - LANDA Mikel (Bahrain) + 2'15"


Kameratoiaren 18. edizioko izen-emate epea zabalik dago

Urriaren 16ra arte egongo da irekita izena emateko aukera Kameratoiaren webgunean. Eta urriaren 21etik 23ra bitartean izango da, Lekeition, euskarazko ikus-entzunezko rallyaren aurtengo edizioa.

Paul Urkijo –Errementari eta Irati filmen zuzendaria– izango du gidari Euskaltzaleen Topaguneak eta 45. Euskal Zine Bilerak antolatutako 18. edizioak. Urkijok, Aitor Arregik eta Aitziber Garmendiak egin zuten moduan, parte hartzaileei doako gidoilaritza ikastaro txiki bat emango die rallya hasi aurretik. Eta Iban del Camporekin –Serendipia filmaren eta iazko Euskal Zine Bilerako film onenaren saria irabazi zuen zuzendaria– batera izango da lehiaketako epaimahaikideetako bat.

Edizio guztietan bezala, 36 ordu izango dute partaideek antolakuntzak Paul Urkijoren ikastaroa ostean emandako gai baten inguruan film laburra egiteko; urriaren 21ean arratsaldean jakinaraziko dute, lehenengo Lekeition eta gero webgunean. 36 orduren ondoren, ikus-entzunezkoak entregatu beharko dituzte urriaren 23ko eguerdia baino lehen.

Antolakuntzak Lekeitiora gonbidatu ditu partaideak, asteburu-pasa. Horretarako, izena ematen duten lehen 20 partaideek doako gau-egonaldi bat izateko aukera izango dute. Lehentasuna bi gaueko egonaldia egiten dutenek izango dute, izen-emate ordenan.

Film labur hoberenak 800 euro irabaziko ditu eta Topaguneak antolatzen dituen DemaSA lehiaketarako eta Laburbira zirkuiturako sailkatuko da. Bigarren hoberenak 350 euro jasoko ditu eta boto gehien jasotzen duenak Publikoaren Saria irabaziko du.